Pyidawta Ah Bing Tham An Tam, Khuatlang Mino Pawlkom In “PDF In An Lo Kap Asilen Kan Lo Humhim Zik Lo” An Ti – Meifar\nKalaymyo ramsung Pyidawta khuasung ah bing var zuartu le leitu an pung ciamco, langpau zetin an tham ruangah Zomi Youth Association (ZYA) in PDF in an lo kap that asilen kan lo humhim zik lo tin ralrinnak thu an suah.\nPyidawta khua sungah bing var zuartu inn 40 an um, bing var thamtu minung 400 hrawng an um. Pyidawta ZYA in “Pyidawta khua sungah bing zuar pawl an langpau in an huai deuhdeuh. Zohman in hremnak an pe lo, zohman in cozah hnenah hminsiat tuar in an hek duh lo ruangah zalen zetin le langpau zetin an cangvai.\nCuruangah khuasung bike, fangfai, ar, vok, sumpai le thilṭha pawl an hlo tampi zo. Bing ruangih thi khal an tam zet zo. PDF pawl hmangin Pathian ih hremnak an tuar ding caan a thleng. PDF pawlin bing zuartu le thamtu pawl an ti cimit ding thu an rak phuang zo.\nAhlan khalah MANA pawlkom in khuasung ah ritheihsii hlo dingin cangvaihnak an rak nei zo nan thuhla a phunphun ruangah an hlawhtling lo. Bing var zuar ruangah khua ihsin dawisuak nan tuar, kahthat nan tuar asile zohman mawhthluk hlah uh. Pyidawta ZYA in kan lo humhim zik lo” tin an tarlang. (#Zalen)


Mibanglo ihsin Mi’ Bang Lo ah - Chinland Today Media\nMibanglo ihsin Mi’ Bang Lo ah\nJuly 20, 2012 7:49 am·0 comments\nJC Kip Ling\nKan kiangkap ciar ah taksa le kut-ke kim lo simaw, piangsual lole kuttual leisam simaw kan hmu ttheu ko ding. Zaang an fak zet. Ahrekkhat cu mibanglo ah an cang lanta. Sinan, hrekkhat vethung cu beidong loin mi ropi suak thei tiang an zuam. Taksa himdam te le hrisel tha zetih kan um thei hi Pathian thlawsuah sunglawi a va si em. Suahsual bawlnak le bike cak mangkheng ih mawnnak menah cun Pathianin damcahnak hi in pe lo ding. Zir, siar, hna tha tuannak le milai pi hrangih thathnemnak hrangah hmang thei nungna dam man a um deuh ding.\nKuttual leisam ih khawsa, mibang sabang si thei dingih ruah ban nawn lo hnuih miropi suak thei pawl nun hi thazaang laknak hrangah kan run tarlang vivo tum ding. Tuitum cu mizengpawl thuhla in kan thok hnik pei.\nNorlengtohkham parih Mi Ropipawl\n(1) Stephen Hawking\nSir Isaac Newton(1643-1727) ih tohkham, Lucasian Professor of Mathematics, Cambridge University, run rocung theitu Professor Stephen William Hawking hi a ruangpum ih zeng a si. Albert Einstein hnulamih, tuini tiang nungdam lai scientist-pawl lak khalah Hawking hi cuangmuarbik ih ngai mi a si. Einstein ih thlawhhma run zulhpeh in, a tumbik mi vandumkulh thuhla(cosmology) ihsin a fatebik thahram thuhla(Quantum theory) tiangah scientist-pawl in a aan an ngai cu a si bik. Black Hole (Kaw Dumpi) thuhla zingzoitu khal a si.\nNorlengtohkham par te ihsin vandumkulh a fang thei an ti theu. A taksa pumpi ah a kutzung vial a cang thei thlang nan, cumi a kutzung neihsun ih a control mi computer hmangin harhdan keukeu pawl theihthiam ban lomi science muril a phuangsuak thei.\nA natnak hi thluak le zaangruhpi sung thihri mot vivo (Amyotrophic Lateral Sclerosis- ALS asilole Motor Neuron Disease- MND) timi zeng nat a si. Kum sawmnga zikte a ngorbet nakah a taksa rihlam khal pound 90 a luan thei dah nawn lo. A lu khal tung thitha thei nawn lo, tong, feh le cangvaih cu rel lo, thawthawt le rawl dolh hman a harsat thlang.\nCuti dinhmun ih ding cingin a thluak cu “Science fighter” asilole “Vandukulh Pubik” tiah an ko. A cabu nganmipawl tla cu scientist-pawl hrang hmanah an rit thuitho deuh ringring. Cupawl lakah 1988 kumih a nganmi A Brief History of Time (Caan ih Santhuanthu Tawi) timi tla cu 2003 kum tiangah khan bu ting 250 tlun an zuarsuak zo.\nHawking ih suah ni hi a mak-danglam ve hrimhrim. Vandumkulh thuhla rak hmahmuahtu Galileo ih thih cam kum zathum kim ni cekci 1942 January 8 a si. German ral in pukpi thawi’ England an thuat vanglai tak a si ih, a nu le pa cu London ah um ngam lo’n Oxford ah nau va nei dingin an zaam. (Phunsangtlawng umnak khawpipawl cu kapsakaw lo dingin England le German cun lungkimnak an nei.) A nu, Isobel Hawking, hi Philosophy, Politics le Economics zirmi a siih, casiar a paih zet. A pa, Frank Hawking, khal hi Biolobist (cinungphungphai) hliakhlaitu hminthang a rak si ve. Isobel cun a fatir neih ding hngahnak ah ti’n cabu a leiih a nau-na ra suah ding bawh in cui cabu cu a siar. A cabu lei mi cu Arsi Ramzuk timi cabu a si. A fapa ih hmailam caan ding hrang tinzohnak si awm tak!\nHawking a suah hnu reilote ah London ih a pai’ hnatuannak hmunah an kir sal. 1950 kum ah St. Albans an pan sal. Kum hra a kim tiang cu St. Albans Nunau Suakthuantlawng ah a kai. (Kum hra tiang cu hilai ah nunau tlawngah mipa nauhak tlawngkai an rak siang.) Kum 11 a kimin St. Albans Tlawng(mipa tlawng) ah a thawn.\nPhunsangtlawng a kai thei ihsin a pa cun sii-lam zirter ve a tum. Sinan, Hawking ih lamkalzawng cu Physics a si fawn. An relbuai nawn hnuah Physics cu a la ngah cingcing. Oxford ih a zir thehin Trinity Hall, Cambidge ah Theoretical Astronomy and Cosmology a zir peh.\nCambridge ih kum hnihnak a kai laiah, zengnat in a kai thok. A pekte ahcun amah hmanin a theiaw lemlo. A tong a hak cuakco theuih, kedam hruh le phawih ah a buai deuh phahphah. Kum hrek exam thehin inn ah a tlungih, a pa cun a umdan fello deuh cu a kai lohli. Sibawi hnenah a fehpi. Sibawi cun lungphanum ah a rak ruat lem lo. Vitamin ei hrawng vial a rak cawh luklak.\nA natnak cu a bese vivo. A thluak thahri le zaangruh tluan ah zengnat cun hna a tuan thlang. Tlawng khal peh thei hrih lo’n specialist hnenah an tuamhlawm. Cui sibawipa cun kum hnih bak a dam nawn lo ding thu a rak sim.\nHawking ih sunmang hmuah an zuanghlo thluh. Scientist ropi si a rak tum naktuk ih thlanmual mitmei ih nisuak siar ding a si thlang aw! A pai’ lungphang cun a saya Dennis William Sciama hnenah a thesis cu nuainam ih thehpi huho dingah a dil. Beiseium a si nawn lo ruangah Ph D tal ngah man sehla tiah a beisei. Sinan, Hawking cu a thinlung a pacang hngin. A hmunto cingte cun General Relativity thu cu a zirsuak thotho. A saya khalin duhsak takin a bawmih Doctorate Degree cu tluangten a ngahsauk thei.\nA piansualnak cu a nehawkter duh hrimhrim lo. Dingcung kallam ten, 1974 ah, Fellow of the Royal Society(FRS) sungtel ah a lut ban. (Hihi leitlunih science mithiam cuangmuar hleice sunlawihnak pawlkom a si. Kawlram ihsin Dr. Mg Mg Kha khal hril a si ve.) 1982 ah Order of the British Empire ih Commander, 1989 ah Companion of Honour, Bulletin of the Atomic Scientists ih Sponsor Board sungtel, 1974 thotho ah California Institute of Technology ih visiting professor, tivekin hlawhtlinnak ropi ziangmawzat a hmuso vivo.\nCuti’ hlawhtlinnak a ngah rero caan, 1974 so hrawng ihsi khan a natnak khal a luarkai vivo. Amahte’n rawl a bar thei nawn lo. Ihkhun hlumin a hmunto. A awlawh sal mi khal hi a ngaithangtu hrang lo ahcun theih a theih nawn lo. 1985 kum ah Pneumonia nat in a bet hrihih, a tongsuak thei nawn lo bembem. Cambridge ih scientist pakhatin tongfang sersuahnak khawl a tuahsakih computer hmangin thu a rel. Computer bomnak ruangah a dang sungih aw-vau cu tongfang ah cangin midang thawn an bepopaw thei. Sinan, amai’ aw ngai suak loin thir-aw hungho in a suak. Tuihnulam ah tla cun a thilri hmanmi cu update tuah an tum rero thlang. Ziangahtile, a hlun tuk fawn, amah le a bese vivo fawnih, Hawking ih aw ngai a suak thei nawn lo tiah an duhthawh deuh. Cui thilri hmangih tongsuak cu a ol lo si hmang ding. Tunai TED Conference tum ah tla cun, thusuhnak pakhat let dingin minute sarih a awh ti a si.\nLeitlun mi ropi lakih mi lamdangbik tlukah a cangih, mi callang deuhdeuh in amah tong dingin an pan theu. Mi relsiat le hlawhlengih tawihvahnak hrangah caan a nei ve lo. Ni poimawh le thuppi deuhdeuh ahcun an sawmnak hlawhtlinterin a feh ringring. Sunlawihnak zahkai tham taktak a ngah hnuaihni thlang fawn. Cupawl lakih langcu deuhdeuh tla cu-\n· 1975 Eddington Medal\n· 1976 Hughes Medal of the Royal Society\n· 1979 Albert Einstein Medal\n· 1981 Franklin Medal\n· 1982 Order of the British Empire (Commander)\n· 1985 Gold Medal of the Royal Astronomical Society\n· 1986 Member of the Pontifical Academy of Sciences\n· 1988 Wolf Prize in Physics\n· 1989 Companion of Honour\n· 1999 Julius Edgar Lilienfeld Prize of the American Physical Society\n· 2003 Michelson Morley Award of Case Western Reserve University\n· 2006 Copley Medal of the Royal Society\n· 2008 Fonseca Prize of the University of Santiago de Compostela\n· 2009 Presidential Medal of Freedom, the highest civilian honour in the United States\nPresidential Medal of Freedom sunlawihnak an pek ding tumah U.S. President Barack Obama khalin sunsak takin a rak hmuak. The White House sungih the Blue Room khualhlei room ah a rak mikhual a si.\nA Bulpak le Innsang Nun Hrekkhat\nA nauhak lai ihsin serthiamnak lam hi a rak thaw cia. A rualpipawl thawn rang an to, cycle an to, radio an ngai, thurelkhawm an tuah, a lenglam ca an siar khawm ih tlawng hminthatertu an si theu. Ca an zoh phahin music an ngai ringring. Stage show tla an feh. Sakhuanak lam ih an hmuhdan tla an relkhawm theu. Hawking tla cu sakhuanak lamih sunlawihnak laksawng tiang a rak dong dah. An rualvahza in lehawknak thar tla an sersuak ih an polhaw hai. Hawking ih sersuahmi lehawknak cu a hnok ih thinlung pek a tul thei zet. Tlawngsaza ih thusuhnak a leh tikah, Hawking cun ziangtin a ruatsuak ih a pol timi kha a sangsangten a sim fekfo thei ringring.\nHawking tei’ innsang hi casiar le zuksuai lam khal an uar. thilhlun khawlkhawmnak innpi vek tiah an inn cu an ko theu. Amah Hawking ih room tla cu electronic thilri sia le sekrek hlun belcawng in a tapthlang a khat liailiai. An TV sia ihsin amplifier pakhat a rak tuahsuak thei dah.\nA nupi, Jane Wilde, hi rak um lo ta bang sehla Hawking hi a dam khawsuak pei maw ti a si. Doctorate degree ngah khal rak beisei tuk nawn lo zo mi kha, Jane Wilde thawi’ an tonawk ni ihsin beiseinak thar le thinlung hlimnak thar in a zelih kum hnih vial dam ding kha tu tiang a dam phah a ti theih ding.\nJane Wilde (Jane Hawking) thawn fate pathum an nei. Robert, Lucy le Timothy an si. An nupa hin zumnak thu lamah an elaw phahphah theu. Pathian um le um lo thu an elaw ih, Jane Wilde cu Fundamental takih thu la pawl a si ruangah, an thu a hmu-aw thei lo. A net a khawt ahcun thenawknak ah an hman phah. 1990 kum ah khan a si.\nA hnu kum nga, 1995 ah a kiltu nurse, Elaine Mason, thawn an run neiaw. Elaine Mason hi Hawking ih tong theinak khawl duangsuaktu, David Mason, ih nupi bang a si. Nuthawli le pathlawi hrolaw rei na-na-na cu an erhaw ngah cingcing. Sinan, kum rei cu an thluahna-aw ngai man lo. 2006 kum ahkhan an thenaw sal.\nA fatepawl ih nu, Jane Wilde, khal cu a lungleng maw, hmin ser duh ve hrimhrim ah lehlam, an nupa boruak hmuahhmuah cu cabu in a suah. Music to Move the Stars timi hminin, 1999 kumah, a voikhatnak a suah. A rak lar thihrulh si hmang ding, 2010 kumah rem le betin an mansalih, a bu hmin cu Travelling to Infinity, My Life with Stephen tiah lungkuai zawngin a thleng. ngan man a nei riai. 2007 ahkhan an hruai-aw sal.\nHawking ih fanu, Lucy, hi nunthuleng nganthiam a si. A fapa, Robert, cu a nu le pai’ thenawk lai hrawng ahkhan England ih um paih nawn lo’n, USA ah a vai. Nupi fanau a va neiih a um lanta.\nA thluak that thu an suh tumah, “A ngaihnak ka va thei ve lo em. mai’ thluakthat uang-awtu cu an sung zo.” tiah a rak sawn. Sinan, “Cuti cu mi hleice na si lo tinak si pei cu?” an ti siri cun, “A tlunzim lam naih ka si cu ka beisei,” tiah a rak let.\nTuihnu lam deuh hin sakhuanak lamih a ngaidan hi a danglam bet hrethro. “Lei le van hi Pathian timi pakhat ih sersiam a rak si lo ding, science daan le dun ih remkhawmaw mi a si sawn ding,” tiah a rel. “Sakhuannak cu thuneihnak parih thumaw a siih, science cu hliakhlainak le khawruahnak parah a thumaw. Curuangah Science in a neh sawn ding, ziangahtile science cu thungaithlakin hna a tuan si lawm,” tiah 2010 ahkhan a sim. Hizawn ahcun Einstein thawn an thu a rual lo zet ding. Einstein kha cun, “Science hi ka hliakhlai deuhdeuh, Pathian ropitnak ka hmuhliah deuhdeuh. Mi hi ziang an ti saw maw, pathian sunlawinak hizat liangluang hi an hmuhhrelh theu?” tiah a rak rel sikhawh. Bulpak zalennak pan teh maw.\nA cabu A Brief History of Time cu mi vangtlang hrangah theihthiam a har deuh si hmang ding. Scientist dang hrang hmanah a ritih, theihthiam a ol losi hmang. Voikhat cu vanzam parah sumdawng pakhat hin cumi cabu cua siar rero. A kiangsangih to pa cun, “Ai, khami cabu cu na rak siar simaw? Kei ka hrangah cun malte’n a rit deuh,” tiah a ti. Sumdawngpa cun, “Cuti mawsi, kei ka duh tuk hokhaw, ka thlah thei lo lawlaw. Na theihthiam lonak cu ka lo simfiang kei cu,” tiah a rak sawn. A suttupa cu Russian scientist mithiam a si ti a thei lo riai!


Russia Ram Vanzam Indonesia Ram Ah A Tla - Chinland Today Media\nMay 12, 2012 1:30 am·0 comments\nRussia ram Vanzam Sukhoi Superjet-100 an timi khualtlawng minung 45 phurtucu tihni zan ah khan Indonesia ram khawpi Jakarta ihsin a zuangsuakih minute 12 hnuah biakpop theih nawnlo in a hlo ih mizan zingah khan Indonesia ramah a tla tiah hmuhsuak a si. hi Vanzam hi biakpop theihnawnlo ih a hloh ihsin Helicopter 2 hmangin hawlcih a siih, Vanzam lam thu neitu pawlin an sim nakah hi Vanzam Pilot leh Co- Pilot in an zuansuak ihsi minute 21 ah an zuannak vansang feet 10.000 ihsin feet 6.000 ih zuanniam an dilih cumi hnu ihsin biakpop theih an si nawnlo tiah an sim vethung.\nHimVanzam hi a hloh ihsin hawl rerocih a sinan nikhua a siattuk ruangah hmuh theih asilo ih, mizan ziang ah khan tipi thuanthum ihsi feet 7,200 hrawngih saang tlangkhaam khokrokzet karlakah vanzam tla kekkuai themcu Helicopter ihsi hmuhsuak a si. Indonesia ram President, Susilo Bambang Yuhoyono cun hi vanzam hi ziangruangah a tla timi zinzawi fiang a ttulih a sinan cumi hnakin Vanzam sungih minung pawl nungdam an ummaw timi theihfiang zamrang a ttul a si a ti. Asinan nungdam an umlo tiah theih a si. Hi Vanzam hi tlangsang kham khokrok zet lakih tla a si ruangah mithi ruang pawlhi laksuah an harzetdingih Helicopter hmangin an tlun ihsin hridai vawkthlakih mithi ruang pawlcu surpuan ih vungtuamih khaiso an tum.\nHi Vanzam hi Russia ram raldo nak Vanzam tuahtu Sukhoi Company in khualtlawng phurh nak dingih an tuah hmaisa bikmi vanzam a siih, tuah hin Russia in Indonesia ram hnenah Vanzam 45 zuar a tum rero laimi a siih, Russia hin ram dangdang khalah zuarsuak nak hawlin lamzin a hawl rero laifiang mi a siih, Vanzam 170 hrawng zuarsuak nak cu a hmu zo ih himi Vanzam manhi dollar Million 35 hrawng a siih a man a malzet.\nSouth Korea Vanzam A Tla


CNLD CHUNGRIL AN THEIH LO CAAH A SI BY PU NO THAN KAP – The Chinlung Post\nAugust 19, 2020 admin Local News 0\nA SELAM maw A THALAM: Party din san. Party pakhat lawng si lo, Party 100 lai umnak kan Myanmar Rampi ah, Party tin dinnak san hi a “selam” ah si loin, khuaram le miphun hrang “thil ṭha tuah” lamah zuamaw dingin dinmi an si thluh. Cui Party pawl sungin, mipi in kum 5 ah vei 1 an duhmi hril thei dingah hrilawk (election) tuah a si.\nHihi democracy ah “mipi thuneihnak” thuk le sanzia langternak a si. Curuangah “thil ṭha tuah” dingih zuamawk (hrilawk) tikah, zo zo khalin, Party le MP cuhtu Minung bulpak huatnak le hmin siatter tumnak thawn thu fehpi lo, nehnak khal co tum loin, Ziang Party in Chinram le miphun hrangah ziangvek tumtahmi a nei.\nCui a tumtahmi cu Chinram le miphun hrangah thupi le thil ṭul taktak a si maw, Cui Party sungin MP cuhtu in an party tumtah mi a ṭuan suak tum taktak maw, Rampi ah miphun 8 (Shan, Chin, Kachin, Karen, Kaya, Mon, Zakhaing, Bama/Kawl) in mai Hnam Party kan nei cio. Cumi sungah Chin Party ih danglamnak Ziang a si.\nHril dingmi MP cu Nipidaw (Union Hlutdaw) ah to ding a si maw, Hakha ah to ding a si, Nipidaw ih to ding MP cun Rampi Cozah President hriltu le 2008 Danpi remtu ah a tel ban ih Hakha ih to ding MP cu Chin Ramkulh Chief Minister lole Tlanghmun hotu (Assembly or house speaker) a si thei, ti teh kan thei fiang maw,\nMipiin an hril tlin a sile Chin Party hin Rampi Cozah dinnak (President hriltu) ah hmual nei zetin a tel ban ve ti teh kan thei fiang maw, Chinram ah ziangvek Party (Chin Party telin) cakin Cozah a din khalle Rampi le ramdang ihsin paisa lut cu a mal phah cuang lo ding ti teh kan fiang maw, tipawl hi a sinak diktak vekin theih tumin nehnak co tum sawn ding a si.\nMIPI IN THEIH TUL KAN THEIH FIANG LO PANG LE, Kan thin a har thei, Kan hril sual thei, Miin in nautat thei, Miin in bum rero thei. Theih dingmi theih fiang cu democracy nawmnak le ṭhatnak a takin co ngah a si. Theih ding mi theih lo cu, mah le Innsang le khuaram le miphun tiangin Lamzin peng pan phahnak a si, a pawi tuk.\nTHEIH BET DINGAH. CNLD cu Tlangmi Shan, Kachin, Zakhaing, Mon, Karen, Kaya Partypawl thaw lawngin thuk zetin kawpaw, ṭuan tlang le ding tlang a si. Kawl Party 40 lenglo an um ih (NDF, NLD, USDP, NUP, telin), cui Party pawl siseh, Ralkap siseh, kawp mi a nei lo. A nei titu an um ahcun CNLD sung thu diktak an thei fiang lo tinak a si. Kawl Party le Ralkap thawn kawp awk le kawp awk lo ding thu cu, 2020 hrilawk hnuah, “Chin mipi duhdan” vekin CNLD in a fehpi leh ding. Credit: Pu No Than Kap\nCNLD HI TTIHNUNG TAKTAK PEI AN RAK SI HI, LUNGDONGH LO AWK TTHA TI LO


Hardamnak le Hnuhnun thu (Part 1) | Radio Veritas Asia\nHardamnak le Hnuhnun thu (Part 1)\nHardamnak hrangah Hnuhnun ih that nak (1)\nHnuhnun cu Kawlram lawng ah siloin, Leitlun huap ih hman mi rawl khawh hnu ah tla ei theu mi a si. Ti ah tuah in, ausmufausm hnuhnun Miss Cheikh, Domino, hnuhnun bawl, bawl mi phunphun, hnuhnun phawm, hnuhnun kau tiin khal siseh, ramsa vekih a hmin har mi pawl thawn suan tlang tikah a hmin ol ih a thaw khal a thaw ter. Nga/ Kaikuang pawl hnuhnun hnah thawn zual ih suang nak khal in siseh, pum sung thli mal ter dingah hnuhnun hnah note ei ank in siseh, hnuhnun a pa mi kung ih a par pawl suang in, ei nak in siseh ei theu a si. Cui hleiah a hnah cang mi, a no mi pawl ngapih ti thawn ei tikah a thaw zet.\nHarhdam nak hrang hnuhnun\nHlan minung pawl cun "zinglam hnuhnun, zan banhla" tiin tong fang an rak neih vekin, India siilam ca khalah hnuhnun cu a thawt lawng siloin harhdam nak hrang ih a that tuk thu cu an sim. Christopher Columbus cu khual a tlawn laiah lawngpi a to pi pawl an ri ih luak nak, haa ni thi suak nak le nat nak a phunphun hrangah hnuhnun a ei ter ih hmuh theih rori ih an dam ruangah hnuhnun cu "thingrah pawl ih khuavang nu" tiin an ko tiin hlanlai thuanthu ah a rak um. A hman. A rah lawng siloin, a mu, a hawng, a thling, a hnah, a kung, a hram zaten harhdam nak hrangah a tha. 100 g a um mi hnuhnun sungah Vitamin A 1750 I.U, Vitamin B 0.03 mg, Ribo Flavin 0.04 mg, Niacin 0.3 mg, Vitamin C 56 mg, Calcium 20mg, Tandat 0.3 g, Calory 39 pawl an tel. Cuihleiah thing thei rah sung ih dang lam zet le malte vial hmuh thei mi Papin dat pawl tampi a tel ih hleiah Maganes, Lime, Zinc pawl khal an tel.\n1. Hnuhnun sungah pumpi a tha ter thei tu Ahmin dat tampi a tel ih, Colostrum a mal ter thei ih hleiah, a thlum ih a hmui mi mal te ei nak hman in rilrawn nak a reh ter ruangah, taksa rih nak hman hman a a um duh tu pawl hrangah a tha tuk.\n2. Laa le thing thling nat hrangah a hmin zet mi a rah kha cite thawn khal siseh asilole hnuhnun rah a kuh mi a ti kha cini thawn rawi in nikhatah veithum hrawng ei nak khal in siseh a dam ter.\n3. Zun thlum nat nei tu pawl hrangah hnuhnun rah a kuh mi pum khat tidai thawn fai ten kholh in a rah nak in nam thawn at tikah a mu pawl haite thawn la thluh aw. Cui hnuhnun ih a sung ah vufzufajcmuf a tawk zawng ret in tisa a so mi ah thlak aw. Cuihnuah hnuhnun on nak hmun kha phit sal awla minute 5 hrawng ret aw. Cui a rah sung ih ti cu nikhatah veithum, thlakhat hrawng in nak in zun thlum a zia ter ih thla thum hrawng nitin in nak in zun thlum nat a hlo thei.\n4. Hnuhnun hmin cu zun feh daan a tha ter ih kal nat nak le kal sungih lung to um nak pawl a hlo ter.\n5. Pelh lo ih pum tha lo pawl hrangah hnuhnun note kha ro dingin ni sa ah pho in dip theh ding in rial in mal te vial ei nak khal in a dam ter.\n6. Hnuhnun a hring mi kha at in a suak mi ti cu hma ih hnih nak in a tur a hlo thei.\n7. Hnuhnun a note a hring mi kha cite tawk ih ei nak in or/ dang pit nak a dam.\n8. A rah sungih a tel mi Vitamin A le Vitamin C pawl cu mit ih thi feh daan a bawm ruangah thil hmuh thei nak a tha ter ih, mit tha a tha ter. Sa hlah nat, mit sung ih nat nak le kum upa pawl ruangih mit malh nak pawl a kham.\n9. Nunau pakhat hrangah nikhat sung tul mi Tan dat a tul mi zat cu 400 mcg a si ih, nau hnawi fawp nei pawl 500 mcg a tul ih nau von laiah 600 mcg ni tin a tul. Curuangah Folic acid a tam mi hnuhnun hman hman ei a tul. Hnawi fawp tu nau te neih laiah hnawi tampi a suak thei ank dingah hnuhnun kha hmeh ah suang in ei a tul. Cui hleiah a rah sung ih a um mi Vitamin B in mipa khal nunau khal ei tha dingin that nak a pek ruangah fa nei ding in a tum tu nulepa pawl in ei an tul.\n10. A rah sungih Papain cu thurban sungih um mi bromelain vekin rawl feh daan a tha ter tu enzymes phun khat asiih, rawl feh nak a tha ter tu sii ah Papain enzymes kha rawi in hman a si theu. A hmin mi hnuhnun cu rawl feh daan a th ter ih sung a nem ter. A rah le a par hmanhman ei nak in pum that lo nak , pancrease tiih kawh mi zunthlum nat nei pawl le hemorrihoids pawl hrang that nak a pe.\nKan harhdamnak hrangah hnuhnun ei cio uh si.


Ka Ttuanvo A Si - Chinland Today Media\nKa Ttuanvo A Si\nJanuary 18, 2010 12:39 am·0 comments\nZo ih par hmanah phuba la hlah; mi na huatnak kha na thinlung ah taapter ringring hlah; nangmah le nangmah na duhdawt awk vekin midang khal duhdawt ve aw. – Puithiam. 19:18\n– Seemtirnak 43-45\n– Matthai 12:24-50\nAmerica ram thlanglam ah thleidan awknak a nasatzet laitak 1955 kum ah midum tleirol Emmett Till cu Chicago ihsin Mississppi ih a sungkhat pawl a va tlawng. Mirang fala pakhat a biak ngam ruangah Mirang tlangval pahnih in an that. Thutthennak zung ah thutthentu zaten Mirang an si ruangah a thattu Mirang tlangval pahnih cu an sualnak kan hmu lo tiah an thlah. Nehhnu ah a thattu pahnih in an sual an phuan saalnak Life Magazine ih cahram pakhat ah an ngan.\nThu an tthen hnu ah Emmett ih nu in, “Kan dung thla hnih lai ahcun Chicago ah innkhan tthazet ka nei, hnattuan ttha ka nei, fapa pakhat ka nei. Thlanglam ram ih Negro pawl buainak an ton tikah, anmai’ ttuanvo a si, keimah thawn a pehpar aw lo tiah ka rak ti. Ziangtluk in ka ruat sual ti, atu lawngah ka theifiang saal. Leitlun khui hmun ih kan um khal le Negro mi kan zate ih ttuanvo a si zia ka fapa an thah mi in i hmuhter zo,” tiah a ti.\n“Nangmah le nangmah na duhdawt awk vekin midang tla duhdawt ve aw,” (Puithiam. 19:18) timi Baibal cang kha Jesuh in a laak ih, “Na innhnen kha nangmah na duhdawt awk vekin na duhdawt ve pei,” a ti (Matt. 22:39). Innhnen timi cu kanmah thawn naite ih a ummi le kan bomnak a ttultu pawl khi an si. Kanmah le kanmah kan kilkhawi awk vekin kilkhawi ding mi an si.\nInnhnen vengpa duhdawt timi cu an tuarmi hremnak, an natnak le a dik lo ih an tuarnak kha kanmai’ taa ah canter khi a si. Cumi cu Khrih dungthluntu kan zate ih ttuanvo a si.\nRuah bet dingmi:\nZiangti’n innhnen ttha kan si thei ding? Mi hmuahhmuah upat, bom, mahte lungthawhnak in mi bom, innhnen thawn pawlkom, dik lozet ih tisiat a tuartu pawl hrangah ttong suak ngam ding.\nZawnruahnak in duhdawtnak cu tuahnak ah a canter.


UN Palai U Kyaw Moe Tun that an tum mi thuthup a puut darh | Falam Online Media\nAugust 5, 2021 Ni Hnem Sung\t0 Comments\nRalhraang ukhruainak dodal in leitlun mipi hmai ah SAC ralhraang mualphohtu US ram ih um Kawlram UN palai U Kyaw Moe Tun cu tuikaar ah khan pawlkom pakhat in that dingin palai an thlah nan an hlawh tling lo tiah theih a si.\nPaisa pek in U Kyaw Moe Tun that dingih an thlahmi palai cu mikhual dinhmun in atufang NewYork ah visa thawn khuasa Myanmar rammi a si ih amah cun U Kyaw Moe Tun pehtlaihnak nei in thuhla hmuahhmuah a sim suak thluh ruangah U Kyaw Moe Tun thihkhat in a luat hi a si.\n“August 3 ah thuhla umdan in sim thei ih FBI hnen khalah simtheinak ka nei zo. US cozah lam in zirzoinak an nei bet vivo ding ruangah thuhla cipciar rel a thiang hrih lo” tiah U Kyaw Moe Tun cun reuters hnen ah a sim.\nMyanmar U.N. envoy says personal security stepped up amid threat https://t.co/IMN6XS8ZVO pic.twitter.com/oLnRYokVGK\nReuters cun FBI hnen khalah thuhla sutfelnak an nei nan atufang zirzoilai mi thubuai a si ruangah thuthup relsuaktu le U Kyaw Moe Tun thusutfelnak kan nei tibaaklo cu zianghman rel theih a si hrih lo tiah an let.\nU Kyaw Moe Tun that dingih tawlreltu pawlkom siseh, paisa ziangzet pekin mithattu ding an hlang timi le ziang ruangah that an tum tivek khal thuhlafelfai a suak hrih lo a si.\nAmbassador U Kyaw Moe Tun cu UN meeting ah mipi lam ṭangin SAC ralhraang a maulphoh ruangah ralhraang pawl in hnaṭuan kan ban tiah thu an phuang nan UN lam in Myanmar cozah dik dinhmun in SAC ralhraang a pom theilo ruangah tukum kum cem hlan sung cu amah U Kyaw Moe Tun in Myanmar aiawhtu UN palai ṭuanvo a la hrih ding tiah theih a si.\n← Ralring : Falam ah Covid 19 pianhmang thei theih lomi a thleng\nKNDF in timlamnak nei cia dingin Khuami pawl Ralrin an pe →\nRalhraang sungthu a puut darh ruangah ralrin pekawknak thuhlapi an suah\nFebruary 1 kan thleng zik thlang cu SAC Ralhraang Thinphangin Vansanglam


Juda 1 (Jude 1)\nHi Jude cakuat hi zirh sualtu pawl an um ih zumtu ṭhazet vekih an um ruangah ralrinnak thu a nganmi a si. Cakuat tawizet a si ih a sung ummi ah Piter cakuat pahnihnak thawn an bang awknak a tamzet. Pathian in a minung hnenah kumkhua daih in a pekmi an zumnak thuthang cu ṭan ringring dingin cangantu hin a cakuat siartu pawl a forhnak a si.\nThu hramthoknak (1-2)\nZirh sualtu ziaza, an zirhnak le an cemralnak ding thu (3-16)\nAn rinnak ṭan dingih forhnak (17-23)\nThlawsuah peknak (24-25)\n1Jesuh Khrih ih siahhlawh le Jeim ih nau keimah Jude * 1:1 Juda: timi hi Grik ṭong cun ’Judas‘ ti a si ih kan Bawipa Jesuh ih naupa a si, tiah zumnak a um. in Pathian kawhmi, Pathian kan Pa ih duhdawtmi le Jesuh Khrih humhimnak sungih a ummi pawl nan hnenah hi ca ka lo kuat.\n2Pathian zaangfahnak le daihnak le duhdawtnak cu famkim zetin nan ta si hramseh.\nZirh Sualtu Pawl\n3Ka duhdawtmi unau tla, kan zatein kan pomtlaangmi rundamnak thu hi nan hnenah ca in ka thiam tawkin ka ngan; Pathian in a mithiang hnenah kumkhua daihin a pekmi zumnak thu ahhin taimak suah in ṭang uhla zuam uh tiah a hleice in ka lo forh duh a si. 4Ziangah tile kan lakah Pathian ziangih a siar lotu pawl kan theih loin an lut ih an ziaza ṭha lomi thuh awknak ah Pathian zaangfahnak thuthang kha a pingpeng in an sim ih kan hrangah Bawi le Lal a si mi Jesuh Khrih kha an hnong. Hi bangtuk minung pawl cu siatralnak an tong ding tiah Ca Thianghlim in hlanlai ihsin a rak sim cia zo.\n5Bawipa in Israel mi pawl Izipt ram ihsin a suah ih neh hnuah a zum lotu pawl cu siatralnak ah a thlenter ti hi nan theih ṭheh ciami a si ko nain nan theih sal dingah ka duhmi a si. *1:5 Suah 12:51; Mipum 14:29-30 6An thuneih theinak sungah um duh loin an umnak hmun a tlansantu vancungmi pawl kha ciing ringring uh. Annih cu leilung thuai khawthim sungah kumkhua in thir cikcin in khih an si ih a maksakmi Ni ah Pathian in an thu a ṭhen leh hai ding. 7Cuih vancungmi vek thothoin Sodom le Gomorrah khua le a kiangkap khua pawl in nupa sualnak an tuah ih an tisa hiarnak an riamter ti kha hngilh hlah uh: annih pawlih kumkhua meisa ih hremnak an tuarmi kha mi hmuahhmuah hrangah ralrin peknak a si ti a fiang a si. *1:7 Seem 19:1-24\n8Cubangtuk ṭhiamṭhiam in tuihsan minung pawl khal an si: hmuhnak kan nei an ti ih an taksa an borhhlawhter; Pathian thuneihnak kha an nautat ih vanih a ummi mi sunglawi pawl an zawmtai. 9Vancungmi lakih a upa bik Mikhael hman in cubangtuk in a tuah lo. Moses ih ruak zo in a co ding tiah Satan thawn thu an el awk tikah nautatnak ṭongkam thawn Satan cu a camriam ngam lo; “Bawipa in a lo kawk!” tiah a ti meen a si. *1:9 Dan 10:13, 21; Thus 12:7; Daan 34:6; Zek 3:2 10Sikhalsehla hi minung pawl cun an theih thei lomi thu poh kha nautatnak thawn an relsiat. Cule ramsa bangtuk in an taksa duhnak in an theih theimi thil pawl cu anmah lala siatsuahtu ah an cang. 11An hmakhua a va pit so! An thlunmi cu Kain ih a rak thlunmi lamzin a si. Paisa duh ruangah Balaam ih a rak tuahmi sualnak ah an taksa pum an pe aw. Korah vekin ral an tho ih Korah bangtuk in siatralnak ah an thleng ve a si. *1:11 Seem 4:3-8; Mipum 22:1-35; 16:1-35 12Pawlkomnak rawl nan eitlaang tikah ningzahnak malte hman nei loin an ei an in ruangah a lo hmelsia tertu an si. Anmah ih zawn lawng an ruat. Thli in a zuanpi rero nain ruahti a zawi lomi khawdur bangtuk an si. Fur hmanah rah a nei lomi thingkung bangtuk an si; a hramih phawi suak ih a thi ngahmi thingkung bangtuk an si. 13ṭihnungza tisumsuar bangtuk an si; ningzakza an ziaza ṭha lo cu tiphuul bangin an phuan burhbo; arsi zuang bangtuk an si ih a thuk bik khawthimnak hmunah kumkhua an umnak dingah Pathian in umnak a ngaihtuah sak zo.\n14Adam ihsin sanruknak a si mi Enok in himi pawl thuhla hi a rak sim cia zo. “Pathian cu a vancungmi, mithiang thawng tampi thawn, *1:14 Seem 5:18; 21:24 15mi hmuahhmuah thuṭhen dingah le Pathian ṭihzahnak zianghman nei loin thil a tuahtu hmuahhmuah le Pathian upatnak zianghman nei lo misual pawl in tuksumza ṭongsiava thawn Amah a relsiattu pawl an thu ṭhen dingah a ra ding a si,” a ti. * 1:14-15 Hi Baibal sung ihsin lakmi catlaang hi kan Baibal sung ummi a si lo; 1 Enok 1.9 sung ih lakmi a si ih 1 Enok cu Judah mi pawl ih nganmi cabu a si ih Khristian hrekkhat in Baibal ca tlukih an rak ruahmi a si. Tuihsan khal ah Ethiopian Orthodox Church pawl cun Baibal Cathiang sungah an retmi a si.\n16Himi pawl cu an phunzai ringring ih cat loin midang an relsia, a ṭha lomi an tisa duhnak an thlun; anmah le anmah an khaisaang aw ih an thuthu in ziang hmuahhmuah a feh theinak dingah midang an porh ciamco.\nRalrinnak Le Zirhawknak\n17Sikhalsehla ka duhdawtmi tla, kan Bawipa Jesuh Khrih ih tirhthlah pawl in an rak lo zirhnak kha ciing ringring uh. 18Nan hnenih an simmi cu, Ni netnak a thlen tikah nanmah a lo hnihsantu le Pathian ṭihzahnak nei loin anmah ih tisa duhnak a thluntu an suak ding,” tihi a si. *1:18 2 Pit 3:3 19Himi pawl cu ṭhenṭheknak a suahtertu le tisa duhnak ih a ukmi le Thlarau a nei lotu an si.\n20Asinain nannih ka duhdawtmi pawl cu a thianghlimmi nan zumnak parah ṭhangso vivo uh. Thlarau Thianghlim cahnak thawn thla cam uhla, 21kan Bawipa Jesuh Khrih in a zaangfahnak thawn kumkhua nunnak a lo pek ding ni nan hngah laiah hin Pathian ih duhdawtnak sungah hmun ringring uh.\n22Rinhmainak a neimi parah zaangfahnak nei uh; 23midang pawl kha meisa sung ihsin suah uhla rundam suak uh; cule a dang pawl parah zaangfahnak le ṭihnak langter uh, sikhalsehla an tisa hiar sualnak in a hnawihnihmi an hnipuan pawl cu hua uh.\n24Tlu suak loin a lo kilkhawi ih sualmawhnak nei loin lungawinak thawn a sunglawimi a umnak ah a lo thlenter theitu, 25amah lawng kan Pathian le Runtu a si mi hnen ahcun, kan Bawipa Jesuh Khrih thawngin a cem ciami caan ah siseh, atu le hmailam caanah siseh, sunlawinak, thawmliannak, cahnak le thuneihnak cu kumkhua in kumkhua tiang um camcin hramseh. Amen.


CHin (Laimi) Tthangphawknak ttulzia - Hre Mang\nCHin (Laimi) Tthangphawknak ttulzia\nChin/Lai Mi Thangphawknak Tul!\nVideo Thucah zoh aw:\nCLICK AW LA\nChin miphun lakah tthangphawknak thar a tul, tlacam cio uhsi!\nKan Chin miphun Khristian kan sinak kum 100 lenglo asizo, Ram Dinkhawm Kawl Rampi zawm in Mirang (Britist) hnen ihsin zalennak kan laknak kum 50 zikte asi zo, kan pupa rirai biaknak kan tlansan thawknak kum 100 lenglo asi zo, kan pupa san, mirang pawlin inrak tuahsak cawp mi-uk, lal san a cemnak kum 50 asi cuahco thlang, a tulai fang kan ram le kan miphun thuanthu kan zoh tikah, a tuvekin kan feh vivo asile, kan miphun hmailam cu ziang in in hngak ti mi tampi thinlung sungah afiang zet ding. Curuangah kan ram kan miphun thuanthu tuah tha in, Pathian lunghmui zawngin kan ram thuanthu a feh thei nak ding hrangah thangphawknak thar, cangvaihnak thar a tul.\nBiaknak lam kan zoh asile biaknak lam pawl thenthek awknak ruangah unau sungkhat duhdaw aw derhdo in rawl ei tlang thei nawn lo, thiltha tuah tlang thei nawn lo in mi tampi an um.Kawhhran thenthek awknak ruangah khawtlang senpi vangtlang hrang thiltha tuah tlang thei nawn lo in hmun hrekhat ah huat awknak tiang a thleng. Khawte pakhat sung hmanah hmunkhatah lungrualten Pathian be tlangin le thutha ruat tlang thiltha tuah tlangin a um thei nawn lo mi tampi an um zo. Biaknak lamah a hlawhhtling maw tling lo ti cuai kan tlai awknak cu thlarau rah lam in sinawn loin ramdang bawmnak ($) ziangzat a ngah thei tihi hmun tampi ah cuai thlai awknak asi thlang. Biaknak lamah kan zoh tikah Khristian sakhuanak kan ramah a thlen thawk ih kan biak inn sakdan kel, mirang ramih biak inn sakdan kan cawnmi vekin, Biak Inn tung kengkeng, a lu zum tiotio in sakmi biak inn sungah Pathian biak tik lawngah Pathian a lung a awi ding vekin kan ruat theu. Pawlkhat le pawlkhat karlak dodal awknak, rem awk lonak, huat awknak in milai pehtlaih awknak karlakah hmun a luah kau tuk zo. Kan thlarau mi sinak cuai kan thlai awknak le tlan kan zuam awknak hi, kawhhran pehtlaih awknak pawl hi a thar in tuaithar a tul, kan siatha theihnak hi thutak thlarau in a nuntersal a tul. Duhdawtnak in zumtu zapi ten Khrih ah insang khat milesa kan si ti hnak in mai kawhhran bul lawng duhsak awknak, kawhhran dang pawl dodalnak, relsiat awknak, thu tha lo lam in khua a luah kau tuk zo. Khrih ralkap, lakah pakhat le pakhat ziangtin thlarau ral kan do nakah kutkai in kan bawm aw tawn thei ding, timi ruahsannak hnakin zuam awknak le lamtang tuah awknak, simsiat awknak, thiltha tuah tlang thei lonak, thu tha ruat lang thei lonak, el tai awknak, iksik awknak, tvp, thilthalo in Khrih zumtu mi tampi thinlung sungah hmun a luah kau tuk zo. Thangphawk nak thar kan tul, cangvaihnak thar kan tul zo.\nSumdawnnak lam kan zoh asile, khualan kan pupa san lai ih kumtin thawn aw vivo mi, lo thlawh dan cu a tutiang kan ramsung misa pawl a tamsawn pum cawmnak le ei in hawlnak asi lai hrih. Leitlun khawmual kan zoh asile miphun dang pawl cu vanah an kai, thansohnak phunphun thawn tlan an zuam awk rero laiah lairam ah a ummi kan milesa pawl cu tui hlan kum 1000 lenglo milai pawl nuntu khawsak dan in kan nung, ei in kan hawl lai. Kan ram sungah company, factory, le hnatuan tampi suah pi in ei in hawlnak thar zianghman suahpi mi kan nei lo. Kumpi hnatuan nak lam kan zoh asile central level hnatuan, upa dinhmun tha hmuahhmuah cu kawlpawl kutsungah a um theh, kawl kumpi thawn hna a tuan tlang tu pohpoh cun kawl ralkap uknak hnuai ah ei ruk nak, dik lonak, hrawhhrawlnak pawl lungrualpi a tul ringring. Sumdawnnak lamah kan zoh asile hnawhthuh pek awknak, ei ruknak, thiltha lo rittheih le mipi siatsuahnak lam thawn sum dawng tu pawl lawngin hlawknak tambik an ngah ih milian le mi nei nung an cang. Sumdawnnak le ei le in kan hawlnakah dingnak le diknak in hmun a nei nawn lo, sumpai ngahnak, mimal hlawknak asi poh ahcun ziangvek khal tuah a thiang theh in mi tampi thinlung sungah ei le in hawlnak ah dingnak le diknak in hmun le ram a nei nawn lo.\nKhua hlan pupa san lai ahcun nuhmei le mi farah nau ta cu khawsung ih nei nung le milian, khawtlang in bawm le sawmdawl an rak si theu. A tu ahcun bum awknak, nekcep awknak, midang mithli tla cingin mimal hlawknak duhnak, mi zawn ruat thiam lonak, tvp, thatlonak in kan miphun ei in hawlnak ah khua a luah kau tuk zo.\nRam le miphun thu kan zoh asile 1948 ih Falam khawlipi ah Chin miphun pupa pawl lungrualnak cu nampil theh asizo. Chin miphun zapi te lungrual ten kutkai in ziangtin kan miphun kan cawisang ding timi ruahnak cu a hlo vivo. Pakhat le pakhat karlakah mai hrin, mai khua, mai peng, mai ramthen, mai party, mai rualpi, mai mibur, mai pawl (kawhhran pi), tvp, in milai pehtlaih awknak ah duhsak bik awknak, thleidan awknak, huat awknak, lakhran awknak, midang huatnak, tvp, thutha lo lam in kan miphun hruai tu pawl thinlung sung tiangah hmun a luah kau tuk zo. Kan upa le ram hruaitu ding tiah kan ruahsan mi pawl khal senpi vangtlang thawn a peh par mi, ram le miphun thuanthu tuah tha dingin thilta tuah tlang ding le thutha ruat tlang dingin duhdawtnak, rinsan awknak, le tairialnak thawn to tlang, thuruat tlang le hma lak tlangnak a um lo tluk asi. Mimal, mibur, mai pawlkom, le mai sungkua, mai hrin, mai mibur, tvp, thatnak le hlawknak duhnak hin ram le miphun mi senpi hrang ruatnnak cu a cim neh zo. A tu santhar san hi a tuvekin a feh vivo asile kan hmailam cu ziangin in hngak ti cu zapi theih asi ko lo maw? Thangphawknak kan tul, kan thinlung khawruahdan tuaithar a tul, ram le miphun hrang kan sunmang (national vision) tuaithar le thuruat tlang a tul. Hmuntinah pawlkom awknak kan neih mi tete zoh asile senpi vangtlang in ziang kan tulih ziangtin ziang lamzin zawh in thiltha kan tuah tlang thei ding tiah kan pu kan pa pawlin an rak neih mi dingnak le felnak thinlungput thawn senpi vangtlang huap thinlung khawruah thianghlim ten khawruah tlang nak a mal sinsin. Hmuntin ramtinah kan pawlkom awknak pawl zoh asile kan Chin miphun, kan Chin ram mi senpi zapi huap le hmailam saupi hrang huap in thuanthu tuah that theinak ding lamzin hawl tlang hnakin mai khawsung, mai umnak hmun bite, mai kawhhran, mai hrin, mai hnampi, mai sungkhat, mai lamtang, tvp, mibur malte thatnak le hlawknak ding sawn in khua a luah tam sawn thlang. Thangphawk nak thar kan tul, kan khawruahdan, mibur cangvaihdan le lungput tuaithar in lamzin thar kan hawl a tul. Cutin si loin a tuvekin kan feh vivo, kan miphun thuanthu san tiluang in a fen vivo asile kan duh lo zet mi, kan miphun thuanthu tuahsiattu, tise luang in kan duh zetmi a siatsuah mi le kan mipi duhmi a tlamtling lomi tampi kan tawng lai ding.\nCuruangah, ka san mino, ka khukhri hruai, ulenau pawl, biaknaklam thaten zoh uhsi: Pathian Thlarau in Pathian duhzawngin lam in hruai in Pathian thlawsuah kan co thei nak dingah huat awknak, kawhhran pawl thlei dan awknak, leitlun tisa thuruahnak thawn kawhhran sungah politics, lamtang hawl awknak, pawl sawm awknak pawl tanta in Pathian lunghmui zawng ziang asi timi hawl tlang thlang uhsi. Miphun pakhat, thlarau pakhat kaihruai mi le Pathian pakhat bia kan si vekin pumkhat sinak thinlung nunpi thlang uhsi.\nRam le miphun thu khalah miphun pakhat, tumtah pakhat, le thuanthu pakhat hlawm aw aw kan sinak nunpi in pumkhat thinlung nunpi uhsi. Hrin le hram, pawlkom le mibur karlakah huat awknak, thleidan awknak pawl cu kan miphun siatsuah tu asi tiah do in pumkhat thinlung nunpi uhsi. Pawlkom kan neih mi tinah kanmai khua le ram pakhat, pawlkom pakhat hrang lawng si loin kan miphun, kan ram, senpi vangtlang hrang hmalaknak thape tu, bawmtu, le cak ter tu si thei dingin zuam cio uhsi.\nSumdawnnak lam khalah ziangtin kan milesa, kan miphun in leitlun khawmualah santhar tlanzuam awknakah kan tel ban lo hmanah kan miphun siatsuah thei tu, ei ruknak, hnawhthup, le thiltha lo le mipi siatsuah thei sumdawnnak le midang mithli tla ter tahratin mimal hlawknak pawl tlansan in kan miphun senpi vangtlang ziangtin hma kan sawn thei ding timi ruat in hma la tlang cio uhsi.\nKa dunglam ah kan hmuh tonmi pawl hi zirnak ah hmang in a thupi sawn mi kan hmailam ah ziangtin ziangvek kan ram kan mipi hrangah thiltha kan tuah thei ding timi sawn hawl tlang in hma la tlang cio uhsi.Mi zo cio khalin kan tuahmi, kan tongmi, kan thinlungput hin kan miphun senpi vangtlang hrang thiltha a rahsuak ding maw a tuah siat ding?Lungawi,


Serie A : Genoa vs Juventus ( Thlirnak ) – Times Of Chinland\nSerie A : Genoa vs Juventus ( Thlirnak )\nMarch 17, 2019 Times Of Chinland Sport 0\nTuizan ,March ni 17,Myanmar 6 pm ah Serie A round 28nak hrang Genoa cun Juventus an rak mikhual dingih puai zohnuam zet a si ding. Tui dinhmun ah Juventus hi hmat 75 thawn Serie A hmaihruaitu an si ih sung puai an nei hrih lo.Cutilai in Genoa cu hmat 30 thawn table 15nak ih um an si ih league niamsawn tlak an tum lo zet.\nJuvnetus hrang C.Ronaldo colh pek a si ih Matuidi le Chiellini khal cawl thutthi thei an si thu Coach Allegri in a rel.\nJuventus coach Allegri cun ,”C.Ronaldo in colh hahdam a tul ih Genoa ah ka hruai lo ding.Matuidi le Chiellini khal cawl thei dinhmun ah an um.Zuamawknak ziangkim a sosang tuk thlangih team kan remthiam a tul tuk.Genoa thawn kan lek ding cu a harsa zet dingih hmaisa sawn kan innpi khalah hmat 1 te lawng kan rak hmu thei.Curuangah kan zuam nasat cu a tul ding a si,” a ti.\nGenoa le Juventus hi Turin ah an rak lek zo ih 1-1 thawn an duhtawk aw.Tui tum hi Serie A puai hrang avei 2nak ding a si ih nehtu ding relcia a har.Puai 11 vial lek ding um thlangah Juventus in champion an duh cun nehnak an co a tul ih Genoa khal league niamsawn ih tla lo dingin an zuam nasat a tul ve.\nSerie A puai dangah Milan Derby a um ih tuizan lole thaizing Myanmar 2am ah AC Milan le Inter Milan an do aw ding a si.\n2019 Nunau World Cup Ah Ballon dO’r Laksawng Ngahtu Hegerberg A Tel Lo Ding\nLaliga : Real Betis vs Barcelona ( Thlirnak )


Pope Francis le a dang Khristian hotu pawl komaw in ‘leilungpi humhim dingah’ hmaisabiknak thuthan an suah. September 7, 2021 | Radio Veritas Asia\nPope Francis le a dang Khristian hotu pawl komaw in ‘leilungpi humhim dingah\nPope Francis le a dang Khristian hotu pawl komaw in ‘leilungpi humhim dingah’ hmaisabiknak thuthan an suah.\nEngland ram, Canterbury ih Archbishop Justin Welby, nisuah nak lam tidaan a thlun tu Khristian pawl ih hotu Bartholomew le Pope Francis, pawl kom aw in ‘leilungpi kilhim dingah’ hmaisabik thuthan an rak suah.\nLeilungpi le mi harsa pawl ih au aw thei thei dingah, rin lo pin nikhua le kiangkap thlengawknak hringhro rero mi dinhmun cu mi tinkim thawn pehpar mi a thenthenah telh in thleng a theih thu thuthan ah an rak forhfial.\nTu vekih kom aw in thuthannak khal Pope in September thlathok lam ah a rak sim dah zo. Hi vekin thuthannak thawn sersiam tu a zum tu Khristian pawl in sersiam tu ih sersiam mi pawl kilkhawi dingah zuam a tul sinsin vekin, thlacam sak a theih thu thuthan ah a rak sim.\nA dang pawlkom ih Khristian unau pawl thawn kan ruuninnpi a si mi leilungpi ah pulhnat a thlennak humhim dingah thlacam in tuan tlang uh si. tiah September 1, 2021 ah a rak forhfial.\nTui komaw in thuthannak thawn Anglican Khristian hotu, nisuahnak lam ti daan a thlun tu pawl hotu le Roman Catholic Pawlpi hotu pawl kom aw in nikhua a satnak thawn pehpar in Glasgow ih tuah ding mi COP 26 thurelkhawmnak ah a tel tu ding hotu pawl timtuah ih langternak ah a tel tu ding hotu pawl timtuah thei dingah thlacam sak dingin a rak forhfial.\nCu vek in bulpak cio khal in tuanvo a um mi hrilnak tuah dingah le duhsan a um mi apawknak um dingah, leilungpi ih suah mi cu duhham in tul mi hnakih tam hmannak ruangih a cang mi khal ruatcia dingah a forhfial.\nHi thuthang cu Rome Reports thuthang ih kan ngah mi a si.\nPlastic hman nak ih that lo nak pawl


FIMKHUR TULMI MILAI PA 7 - Hre Mang\nFIMKHUR TULMI MILAI PA 7\nTONGKAM: Fim khur tulmi milai pa 7\nNan kiangkap milai, nan hna sungah a lutmi tongkam, nan pehtlaihmi pawl in nan zumnak nun a lo siatsuah thei. Fimkhur tulmi milai phun 7 pawl:\n1) Mai nulepa dodaltu\nAbsalom in a pa David a do bangin mai nulepa dodaltu thawn rualpi that cu thihnung asi. An hlawhtlinnak in rei a daih lo. Cuvek thotho in mah thlarau rawl cawmtu dodaltu pawl lamzin tluan cu tihnung asi.\n2) Pathian thu eltu, Pathian thawn duhdan bang aw lo.\nJonah bangin Pathian fialmi tuah loin mai duhnak hmunah a vaktwitu. A tonak lawng sung ah to ve ding khal tihnungza asi.\n3) Mai unau parah iksiknak nei in siatsuah duhnak thinlung neitu.\nJacob fapa, Joseph ih unau pawl vekin mai hrangah thiltha a tuah rero tu parah siatnak tuah duhtu, iksiknak in a khat mi. An thuanthu dungthlun cu siatnak, pampi le kum 400 sung sal tannak asi.\n4) Mai rawl ei pi zuartu.\nJudas vekin mai thlun mi, ca buai parah rawl reipi rero mi dunglam ah phiar sawm zuar thlai thang siat rerotu. Rei lo te ah mah le mah thah awknak tiang siatnak in a dung a thlun asi.\n5) Zumnak Nei lo, a sezawng lungput nei minung\nKanan ram hliakhlai dingin thlah mi mi 10 pawl bangin zumnak hnakin beidonnak, thanaunak, rin hlelh nak, tihnak tongkam a suahpi tu, Pathian hnen ihsin a ra mi vision nei lo le zumnak nei lo milai pawl: thanaunak zum lo nak rin hlelh nak suah tertu. Kanan ram lut lo ding milai pawl.\n6) Mai hnatuanpi phiar sawmtu.\nHaman vekin mai hnatuanpi dunglam ihsin siatsuah tumtu, thangsiat, zuar thlai, phiar sawmtu. Mi a mawhsiat nak cu a mai parah a tla theh.\n7) Phunzai hmang\nIsrael mi pawl, Pathian in Egypt ram ihsin a hruai suak ih nelrawn ramah an phunzai; an phunzai ruangah an parah Pathian a thin heng. Phunzai hmang pawlin thiltha an tuahmi hnakin an siatsuah mi a tam sawn ringring. Thanau tertu, Pathian Thlarau riahse tertu an si.\nNa pehtlaihmi in lo siatsuah hlah seh!


Pathian uknak (Vancung uknak) - Chinland Today Media\nOctober 19, 2008 11:11 pm·0 comments\nSaya Khar Thuan\nPathian uknak (the kingdom of God) timi tongfang kan hmuhtambiknak hi Thuthang tha (Gospels) cabu pawl sungah an si. Zesuh ih a zirhmi thu muril khal a si.\nBible pumhlum sungih Pathian uknak in zirh daan cu uknak rampi thu si lo in amah Pathian kha amai’ duhdaan vek ih a cangvaihtheinak le hna a tuantheinak sawn a si. Pathian uknak mi pakhat in a hawl timi cu cui’ a hawltu ih nunnak sungah Pathian kha thu a neiter ih Pathian duhdaan bangtukin a nung ti a si (Matt. 6:33). Pathian uknak cu thlarau ram thu a sawh ringring.\nPathian uknak timi le vangcung uknak (the kingdom of heaven) timi thu pahnih hi thu hmunkhat, hmannak hmun le caan dangaw menmi an si. A zate cun a si lo na’n Jews pawl ih hmuhdaan thaw’n rem-aw ih nganmi Matthai sungah Pathian uknak a hmang tam ih a dang Thuthang tha cabu pawl in Vancung uknak timi an hmang sawn (Mk. 10:14;Lk. 18:16; Matt. 19:14).\nPathian uknak sungah kan lut timi cu a fapa Jesuh Khrih kan zum ruangih kumkhua nunnak kan neih, lole rundam kan si ngah kha a si. Atu ihsin Pathian uknak ih a thawtnam kan tep zo ih famkimnak taktak cu Jesuh thawn kan tonawk tikah kan co leh ding tinak a si. Pathian uknak ah kan lut zo ih Pathian uknak ramsung ih nun daan in kan nung rero ding ih Pahian uknak ih famkimnak taktak kan tep thluh leh ding (the Kingdom of God is both present and future).\nPathian uknak sungah kan lut thok zo timi in thu in simmi cu kan mai duhdaan ih nung ringring lo in Pathian ih duhdaan kha ziang a si ti tu sawn hi asunzan ih a nunpitu ding kan si. Setan uknak ram sungah kan um nawn lo ih Pathian uknak ramsungah kan lut zo ruangah kanmai’ rem ti zawng, ruahdaan, tha ti zawng in duhduh ih nun men cu a ngah nawn lo. Cu ti ih nung thei ding in thlarau thianghlim ih cahnak huham in in bawm cio hram seh!\nThun Rang Hnihmi Thlaan


CHIN CALAI THANSO NAK- By Dr. Mang Kham Zahau - Chinland Today Media\nMay 22, 2009 5:51 am·4 comments\nCHIN CALAI THANSO NAK\nPu. Mang Kham Zahau\nCalai timi cu thu le hla hmuah-hmuah hngilh ral lonak dingih khum thatnak (Symbol) thil phun khat a si. Leilung tlun mifim le mithiam hmaisa pawl cun an thu hla theih mi pawl,cu Calai in an rak nganih kum reipi hnu khalah siarsal leh theihsal thei dingin an ret. Eg- Kan Bible sung um thu hla pawl tla khi cuvekih an rak ret that mi an si.\nCalai rak nei hmaisa pawl cu Sanskrit (Kala Calai), Pali, Tuluk Calai, Greek, Latin, Hebrew etc pawl an si. Himi pawl hnuah Roman Script a rung suak. Roman Script hi cafang a malih a ngan dan tla a ol deuh ruangah leilung tlunah a darh cak ngaingai-ih a tlunih ka ngan mi calai dang pawl hnakin a lar sawn kan ti le a sual lo ding. English (Mirang tong) tla hi Roman Script hmangih ngan mi a si ruangah leilung tlunah a darh cakih English cu leilung tlun pumpi ah a thiam an tam phah bik nak a si.\nLaimi pawlin a hlanah Calai phunkhat an rak nei dah nan Saphaw parah an rak ngan ruangah uico in a rak eiih a hloral ta, tiin thuanthu a um dah. Tui niah cui Calai cu, Ziang vek a si ti zohmanin an rel fel thei lo. Cui hnuah Pau Chin Hau calai a um nan a darh kau tuk loih a thiam tla an mal hrih.\nMirang (British) Missionary pawl kan ram an ra thlen hnu lawngah Roman Script-ih tuah mi Calai in ra tuahsakih Calai nei kan si thei lai. Mirang an ra kai hlanah cun laimi pawl cu calai kan neih loh ruangah kan thu theih mi pawl cu tongkam in an sim sin aw vivo men. Cuhrangah an thu theih mi tla a bang aw cekci thei lovih, unau thuanthu hman a dang timi thufim tla a suah phah nak a si.\nFalam (Laizo tong) calai cu 1924 ah J.H. Cope-in in rak tuah sak a siih, kan laimi dang lakah a nei tlai bik pawl kan si. Ziang khal sisehla, Roman Script hmangih calai in ra tuah sak mi hi kan hrangah thatsinnak (advantage) tampi a um kan ti thei.\nZiangah tile Roman Script-ih nganmi cafang kom dan pawl hi Leilung tlunah a tlangpiin a bangrep thluh hrangah midang tong pawl tla olten kan siar sak thei. Kan mah Laimi tong dang dang pawl tla hi a awsuak dik takin kan siar suak thei. Himi hi kan van tha zet tiah ka ruat. Himi cu International Phonetic Alphabet in tuah sak ruangah a si.\nKan vanthat zet nak pakhat leh cu kan tong hi a niam le a sang (slang) a mal ruangah hnam dang tong kan zir tikah kan aw a pai loih ol zetin kan thiam . Cuvekin hnam dang pawlin kan tong an zir tikah olten an thiamih kan mah vek rori in an aw a dik thei.\nHimi hi kan tong darh cak nak ding san a si. Thuthim nakah Kawl ca le Kala ca pawlin kan Calai hi rak tuah ta sehla tu hnakin kan buai sawn ding tiah ka ruat. Kawl ca tla cu kan hmin pawl hman a awsuak diktakin ngan a theih lo-ih a poi zet ding.\nHimi thu thawi pehparin Falam Pituh Saing-ih ka tuan lai 1965-66 hrawngah “Laitong cu Kawl ca-ih ngan ding” timi thuthang a rak um dah. Cumi cu ka rak ngai thiam lo-ih, a thatlonak thu ca ka rak nganih Chin Usi office-ah ka rak thehlut ta. Cutikah palik pawlin thu in ra sut ciamco. Thaten ka duhdan pawl ka rak simih ziangdang thuhla um loten a dai sal ta.\nLAI CA NGAN DAN\nLaica hi ziangtin kan ngan pei?\nMi hrekkhatin “Tong hi a rak um hmaisa mi a siih Calai cu neta sawn asi. Cuhrangah ca kan ngan tikah Tong vek cekciin ngan ding a si”, tiah an ti. Cu laiah mi hrekkhat pawl cun, Tong vek cekciin kan ngan le cu kan bangaw thei lo celcel dingih kan buai thluh ding.\nCuhrangah ngan tikah cun a dik le a hman miin ngan ding a siih a siartu-in a mah awsuah dan vekin asiar mai ding. Cutikah Standardize timi hman tlang ding mi ngan dan a ra um ding ” an ti.\nLaizo tong tiih kawhmi Falam pengsung tong common bik hi Laizo, Zahau le Sim tong hi an si. Himi tong hi mai thiam zawng te cio-ih hman tlang ding a si. Himi tong sungih sin Standardize tuah ding tinak a si. Himi tong pawl hi pakhat lawnglawng a bul tei hman cu a theih lo dingih a cawkpawlh cu a tul ding.\nZahau tong sungih sin mi hrekkhat pawl cun “kimah” timi an hmangih “keimah” tinak a si.\nCu vekin Lairal lam deuh pawl cun “Cuti simaw” tinak dingah “Cuiti sim” tiah an hmang. Zathlir lam pawl cun, “a tawka ah a vua” timi cu “a tawkaa’n ah a vua” tiah an hmang.\nKhuangli uk sung Sim pawl cun “Rong aw” an tiih midang cun “rung aw” an ti. Cuvekin “Cuti lo ziang so” ti nak dingah “Cuti lang or Cuti la” tiin an hmang. “Caw cang lo ziang” ti aiah “ Caw cang lang/ Caw cang la” timi an hmang. Cuvek tho tho in “ding/pei” ti aiah “ing” an hmang.\nHakha tong lam vun thlir ta duak sehla, an nih khal tong vek cekciih ngan ding a har ve. Eg. “Rawl” timi cu “Raw e” tiin an sal. “ Rawl na ei cang maw” timi tla cu “raw e na e ca mu “ tiin an sal theu. Matupi M.P. U Mang Tling-ih i sim dahnak khalah hitin a ti. “ Ka hmin hi Mang Tling” tiah fiang zetin kan ngan ko nan kan mah Mara pawl cun “MATLEI” tin an siar ta riai” i ti.\nKan laimi cu vun re hrih sehla, kan nih hnakih a senior sawn le a thangso sawn Kawl, Kala le Mirang pawl khalin hi vek hi an rak nei ve thluh ko. Tong thuhla le feh dan kalphung zirtu (linguist) pawl cun tong hi phun hnihah an then. (1) Aw suah tong (Spoken Language) (2) Ca ngan tong (Written Language) an ti.\nKawl tong ah cun kan thei theh cio ko-ih, hlanlai khawpi “Pagan” (awsuah tong) timi khi an mai cafang aw suah dan diktak ca ngan tong ahcun “Puhgan” ti’n an ngan. Cumi thawn sal dan bangaw rawl einak khengkho cu “Pakan” (awsuah tong) tin an sal nan an ngan tikah cun “pankan” (ca ngan tong)ti’n an ngan sawn. Cuhrangah Kawl pawl cun thufim pakhat “Nganmi cu dikten, siar tikah cun a awsuak vekin ( ) timi tla an neih phah nak a si. Kawl tong le Kawl ca um dan cu rel tam tul lo-in kan thei cio ko.\nKala pawl khalin tampi hi vek an nei ve. Kan thei tlanglawn mi pakhat te lawng rel sehla “School” tiih ngan fel fel mi hi “iskul” tiah an siar ta riai. A dang tam tak an nei lai.\nMirang (English) tong lam vun zoh leh sehla, an nih sinsin cu an turu lawlaw “Physics” tiih ngan mi cu “Fiziks” tiah an siar daih. “Psychology” tiih ngan mi khal “Saikhawlawgi” tiah an siar hlo men. Tv. Sungih an tong lai tak rung lang mi relnak khalah “Live” tiah an ngan rori nan “Life” tiih siar ding an ti ta deuh deuh. Asan cu “cafang kom cu aw thluk (accent) parah a hngat aw lo” an ti ta riai, cutivek a si ahcun\nAw suak tong Ca ngan tong\n(1) Se sa tiih kan siar mi cu Sia sa tiih cafang kom ding ti nak a si.\n(2) Khawthim Khuathim\n(3) Lovah cun Lo ahcun\nCuhrangah Mirang pawl cun “Spelling is for Writing whereas pronunciation is for reading” (cafang cu diktei ngan nak dingah, aw suah dan cu siar awn nak dingah) tla an ti hlo men.\nCuvekin a dang thufim pakhat khalah “To write as exactly as said is a childish” (Tongmi vek cekciih ngan mi cu nauhak pawl ti dan vek fang a si” an ti).\nHiti a sinan, tong mi vek cekciih ngannak hmun a dang ten an nei ko. Cumi cu Hla (Poetry) le Cartoon pawlah an hmang. Kan nih khal kan hla pawl ahcun tong vek cekci (aw suah tong)ih ngan ding a si ko.\nThu Hla Tong (Aw suak tong)Eg: 1.Sia = Se, Sial(a)Hei zoh vau law ka sum tual a dawh e Se maingo dirnak.\n(b)Sial tlei lo tang an then bang kei cu ka me lai tling ruai zauvah.\n2. Khua = Khaw (a)Khaw sim tluang mi tla kim cingceng len rak suakuh. Ka no lai liauvah tumlian kawng ruang ka thlukawk e. (Se thlang hla)\n3. Nunau = Minu/Numi\n(a) Zu na dinah e Minu bang len ngawi law na valhawi kian law. Tluang lian tonah e, mi khing khai lai takah he law saipa bang (Khuanghla pi)\n(b)Numi lei tai hniveng dar lusin, hu maw a nau lai a tum. (Phaihleng)\n4. Mipa = Pa’mi\n(a) A mawih cincawi khang uh val no rual Pami nan zang ai lo len.(Phaihleng)\n5. Lo-ih = lovih\n(a) Ka pa’i anka lalh lovih, khun ka dimah. Nau hno bang ka tapin Lun khua tiang baning (Nauhla)\nCuhrangah Hla (Poem)-ah cun aw suah tong vek cekci ih ngan ding a siih, Thu (Prose) ah cun ca ngan tong vekih ngan ding a si.\nO le AW\n“O le aw” thu ah tunaite hrawng ihsin thu elawk a suak. Tui hlanah el-awk a rak um dah lo. Himi el awknak a suahnak san pakhat cu kan unau Mizo pawl in “O” kan hmannak tamtak ah “Aw” an hman mi zoh thim ruangah a si thei men. Himi hi “mi kut sasem hlaw” timi vek a si. Mi thil cu kan mai thil hnakin a tha sawn ah kan ruat pang theu ti mi phun a si. Kawl thufimah “mi thiam aw ter, thei aw ter hotu an tam len long a siat duh” an ti vekin kan lai mino hrek khat cuvek an um lo ding a tha.\nRev. S. Hre Kio. Ph.D ngan mi “laica ngandan” pg. (18) ah cun “Aw cu O” ih awsau a si, Tong thuhla lam a thiamtu pawlin a dik an timi a si. “Aw” cu awsau a siih “O” cu awtawi asi ti cu leilung pumpiin a dik an tiih nem hngetmi a si. Elawk ding a um tuk nawn lo. (Aw and O have been recognized universally as long vowel and Short vowel for O) tiin ngan a si.\neg. Pipawk ka vawk. (Dik)\nPipok ka vok (Dik lo)\nMi pahnih an tong aw (An hmu aw)\nMi pahnih an tawng aw (an to aw/ sual aw)\nHimi thu ah kan unau Mizo pawlih calai rak tuah sak tu J.H. Lorrain kha Linguistic thiam zet a sinan “Mitha soi khat phur” tih vekin a fel lo nak te pakhat a um pang. Cumi cu “aw, ch, ng pawl hi cafang pakhat vekin a ret sak.\nHihi leitlun pumpi cafang kom aw suah dan (International Phonetic) thawn a bangrep thei nawn lo. A dictionary tuah mi Second Edition 1880 tla ah cun “O” hman nak dingah “AW” hlir a hmang ciamco ih J.H.Cope-ih in tuahsak mi Chin calai a tluk nawn lo sinsin.\n(1) Tong, Bokbawn = Cope system\n(2) Tawng, bawkbawn = Lorrain system.\nRev. S. Hre Kio hi 1996 July thla sungah khan “Professor of Linguistics” tiah kawh tlak mi Dr. W. Smaller hnenah zarh 3 sung tong feh dan (linguistics) a va zirnakih sin a tui laica ngan dan hi a ngannak a si. Ziang khal sisehla kan nih Falam Calai thansonak duhtu pawl hrangah cun vannei zet kan si ti ding a si ko.\n“O” le “Aw” hman dan Rev. Hre Kio-ih hmuh dan hi Mizoram Literature ngainatu upa hrek khat pawl hnenih ka sim sin nakah a tui “O” aiih “Aw” an hman dan cu thleng tlak rori a si tiah an lung a fiang zet. Hmin ngan dan khalah Mizo pawlih hmin ngan dan le Chin Hills pawlih hmin ngan dan a bang aw lo mi hi ruah that ding a um.\nKan hmin ngan dan pawl hi Rev. Cope-ih in rak tuah sak mi a siih, kan inn hnen Kawl, Vietnam, Korea, Tuluk etc pawl thawn kan bangrep cekciih a fuh lawlaw asi. Culawng si lo-in Laimi hmin cu tong fang pakhat cio in sullam (meaning) a nei theh mi a siih, hlawm khatih ret ding a si lo.\nKan unau Mizo pawl cu Pu Buanga (J.H. Lorrain) ih mirang le kala hmin ngan dan vekin a ngan sak men a siih cawn tlak a si lo.Himi khal hi Mizo tampi bengvar deuh pawl cun an theithiam rero thlang. Eg: 1.Lal Thanhawla (Chief Minister). 2. Lal Biak Thanga (I.A.S.) etc tiin kan hmu.\nHi vial hi kan Chin calai thansonak dingih thurawn ka run pek thei tawk a si.\nKala Pawl Hnen Ihsin Kan Zir Ding\nBiaknak le Politics\nMAN KUAN/CAWI KAN NGAM LO\nZUMNAK: Pa Cong Kham ih a Hmuh Daan\nStephen Hre Kio says:\non May 22, 2009 at 12:36 pm\nDear Pu Mang Kham,\nNa nganmi “Chin Calai Thanso nak” timi hi a dik lawlaw tiah ka ruat. Na ruahmi vekin pom thei ciar sehla kan cangan dan hi a dik vivo ding, tiah ka zum.\nPakhat hnih ka comment duh mi: “Thanso nak” na timi hi Thansonak tiin peh sehla, (noun a si ruangah),\n“an nih” na timi hi annih (kannih, anmah, etc.) tiin peh sehla, pronoun an si ruangah, ti tuktak hi ka rel duh mi a si.\nPathian in lo umpi hrampi. USA lam in kan lo ngai so khaw! Damtein,\nVan Lian pa, Indianapolis\nDavid Laisum says:\non May 26, 2009 at 3:57 am\nPu Mang Kham:\nHimi na ngan suak hi a ttha nasa. A cang thei a sii ah cun malten bet hrih aw la, kan Chin Community Calai relkhawmnak (seminar) ah ruah-tlang-ding ah tuah seh la a ttha ding.\nPakhat te Falam ttong develop tuahnak dingah, Zahau, Sim leh Laizo hi based an hmang tin hrindang tong pawl sung in lak mawi/ttha pawl lak-in kan ttong hi develop tuah seh la timi hi mino pawl in and ruat ttheu ih ziangtin na ruat. (Rev. Hlawn Piang in Lailun Magazin kan suah hmaisa bik ah hih idea hi kim zetin a rak ngan dah. Lungawi, David Laisum (Devenish Pa, Battle Creek-MIchigan)\nbiak nun kim says:\non January 12, 2010 at 7:55 pm\nthan so nak lam\non October 17, 2012 at 1:01 am\nNangmah vek Laica zirtha le a sidan phorhsuak hi a thupi tuk. Mihrek cu a thuhla siloin minung tan ih thurel kan um hnuaihni tikah kan canganmi siar a nuam lo zet theu.\nNa nganmi parah ka lo upatzet ih theihtlak le a sidan na tarlang rori tiin ka hmu.


Lungpi Q hmun ih um mipakhat in Covid 19 nat a nei +Tufang Falam dinhmun | Falam Online Media\nNovember 26, 2020 November 26, 2020 Ni Hnem Sung\t0 Comments\nFalam, Lungpi Quarantine center ih khum mi mipakhat in Covid 19 nat a nei…\nAmah hi November 19 ih hmuhsuah mi Covid 19 mina thawn hnuaihnih awnak nei mi a siih November 19 ah Lungpi Quarantine ih khum mi a si.\nKan dung November 19 ah amah le arualpa cun Kalay ihsin Surbung Golf thawinak tual hrang ih Miraang leilung, tlakrawh phur in Falam an pan ih khuasung luhnakding Sun Ceu Khan luan ah Covid 19 nat nei le neilo checknak an nei.\nCuih ni ah a rualpa motor mawngtupai` taksa par ah Covid 19 nathrik hmuhsuah a si ruangah mina cu Siizung lam ah tuamhlawm lohli dingin an kuat cih.\nAnih khal Covid 19 nat nei a rualpa thawn hnuaihnihawknak nei mi a si ruangah Lungpi Quarantine hmun ah zoh ciang hrih dingih khum mi a si.\nHih thuthawn pehpar in Falam tualsungum mino pakhat cun “November 19 ah motor pahnih thawn Surbung Golf thawinak tual hrang ih thilṭul phur in Falam ah an hung so. Falam Sun Ceu Khan luan ih Harhdamnak Check gate ah nat test nak an rak nei ih motor pakhat sawn mawngtu taksa par ah Covid 19 nat an hmu”\n“Mina cu Siizung lam ah an kuat cih ih a rualpa sawn cu a positive lo ruangah zohciang hrih dingin Lungpi Quarantine center ah an kuat.”\n“Tuini November 26 ah nat test nak an nei sal tikah a rak positive ve ih ṭuanvoneitu pawl in tuamhlawm lohli dingin Siizung lam ah an kuat ti`n kan thei” a ti.\nTui` Covid 19 mina thar tel in November thla sung ah Falam ah Covid 19 mina 5 hmuhsuah a siih mipakhat cun November 23 ah rampi Harhdamzung theihpinak thawn Siizungpi a suah san zo. Curuangah atufang Falam Siizungpi ah Covid 19 mina 4 an um a si.\n← US Siibawi pawl in Covid 19 dokhamsii thawn pehpar mi ralrinnak simthan an beisei\nUS election thawn pehparmi thuthang diklo Facebook ih darhtertambiktu An Phuang Suak →


Spain Ram Thleng Myanmar Media In “Ka Rualpi Pawlin Ralkap An Do Rero Laiah Hitawk Hmun Ka Rak Thleng Cu Ka Thiam’aw Lo, Asinan… – Meifar\nSpain Ram Thleng Myanmar Media In “Ka Rualpi Pawlin Ralkap An Do Rero Laiah Hitawk Hmun Ka Rak Thleng Cu Ka Thiam’aw Lo, Asinan…\nJune 9, 2021 admin Leitlun 0\nKum 30 mi Ko Mratt Kyaw Thu cu media hminthang zet pakhat a si, Yangon ah aum ih ralkap cozah dodal in an sualnak pawl a pholang ringring. AFP in 2017 kum ah Media hlawhtling tin laksawng an rak pe zo.\nMyanmar ramsung buainak pawl arak pholang ṭheu ruangah ralkap in kai dingin an hawl. Caan reipi sung a rualpi tei inn ah a relh. Ralkap in an kaihmi pawl cu rapthlak zet zetin an hrem, an that ṭheu ruangah kaih cu a duh lo ih sahimnak hawlin a relh.\nKo Mratt Kyaw Thu in “Innleng ih kedam awn kan theih tikah in ra kai dingah kan ruat ṭheu, ruah nasa zet ih a sur caan khalah ruahsur awn cu meithal awn ih kan rak ruat caan a tam” a ti.\nZankhat cu a rualpi in “Na umnak an lo thei, Yangon na suahsan lohli a ṭul” tin ca a kuat ih Thailand ramri ah a tlan hngal. Ramri ah NGO le tlangpar hriamkai pawlin an rak bawm. Asinan, Thailand ram khalah a him cuang lo ti a theiaw.\nThailand cozah in aum ti a theih asilen Myanmar ramah a kuatsal ding ruangah Europe lamih tlan theidan ding a tawlrel ih Visa a try hnuah a ngah. Cutin, Spain khawpi Madrid ava thleng thei ih an ramsung humhimnak a dil.\nKo Mratt Kyaw Thu in “Thailand ram ka suahsan ih, vanzam sung lawngah malte ka him thlang tin ka hnangam deuh” a ti. A umnak Spain ramah Myanamr ralkap pawl ih an sualzia le mipi pawl an thatdan rapthlak zetzet cu a ausuak rero lai.\nKo Mratt Kyaw Thu in “Kumkhat, kumhnih sung kan do hnuah nehnak kan co ding. Ka rualpi, sibawi le tlawng sayama pawl cu CDM ah lut in ralkap pawl an do rero lai. Culai ah kei cu hitawk ah ka rak um ih ka thiamaw lo zet. Asinan, khatlam ahcun media pawl an kai thluh asilen zoso cangan ding, zoso ausuak ding” a ti.\nRalkap In “Khuasia Pawlkom In Phuba An La Ding” Tin Ca An Tar\nCovid-19 Thuhla Le Kilkhawi Awkdan: K. Lalremthang


GOOD NEWS : Myanmar Ralzaam (Refugees) Pawl Vawlei Cung Ram 8 Nih Bawmhnak An Pek – FIAKFAIROCK\nGOOD NEWS : Myanmar Ralzaam (Refugees) Pawl Vawlei Cung Ram 8 Nih Bawmhnak An Pek\nThawngpang tha tuk a rak chuak than cang, hi bantuk in minung hawi cung ah dawtnak le zawnruahnak a ngei mi hna vawlei cung ram 8 pawl nih Myanmar refugees sinah bawmhnak an pek cu a sunglawi tuk hringhran. Hi bantuk in Myanmar Refugees caah bawmhnak an peknak kong he pehtlai in Chin Knowledge Media nih a tanglei bantuk hin an rak tial.\n“Ram pa 8 pawl in myanmar raltlan (refugees) bomnak pe. Japan, Austrlia,south Korea, Taiwan, Singapore, Germany, America,Thailand ram 8 pawl tang rual in, myanmar ram raltlan le harsa (refugee) pawl hrangah thailand Cozah hnen ah pawisa an kuat.\nHi ram 8 pawlin raltlan (refugee) bomnak an pek mi pawl cu Thailand cozah in myanmar (refugee) ral tlan leh Thailand ramri (boundary) kiangkap ih khawsa pawl ei in lei nakdingah tin tuisun ah thilri pawl lei in hman thawk asi.\nRefugee raltlan pawl ei leh in dinghi tuisun ah thailand Cozah cun ape thawk tlang’ cun miharsa Raltlan pawl hi bom vivo a tum tin thuthang theih asi” tiin an rak tial hi a si.\nKawl Ralkap An Ni Chawh Sual Hawi Cang : Kawl Ralkap 50 Rual Hna Nih KIA Sakhan An Luh Hnawh Hna, Nain Anmah Tu Ceilak An Thi\nKIA Nih Kawl Ralhrang Pawl Ceilak An Thah Than Hna An Tlaih Mi Hna Zong An Tambak\nKawl Ralkap Nih Aibur Khua Cu Nan Meithal Rak Up Dih Uh Nan Khua Meihol Le Vutcam Ah Kan Canter Lai


Pasca Puaipi tuah hlan a thianghlim mi nithum ti mi cu April 17, 2019 | Radio Veritas Asia\nPasca Puaipi tuah hlan a thianghlim mi nithum ti mi cu April 17, 2019\nPasca Puaipi tuah hlan a thianghlim mi nithum ti mi cu\nNu Pawlpi ih biakthawinak thawn pehpar mi caanserh pawl cu nunphung caanserh a si lo. Cu hnak ih a sang mi nunphung khal tleunak a petu Biaknak lam biakthawinak ih cam mi a si.\nBiakthawinak caanserh pakhat khat tuah hlan ah thlarau lam thawn pehpar mi timtuah nak an tuah theu. Cui timtuahnak pawl cu sualthlahnak, mai taksa, thinlung, ruah nak dai ter dingah tikcu malte lak ih timtuahnak pawl an si. Cu mi pawl sungin nikua sung Novena thawn timtuahnak cu mi tempi ih theih a si ih a tel tu khal an tampi.\nZiangah tile nikua sung timtuah hnu ah cui a thupi zet mi puai tuah nak ruangah timtuah cia in a um tiin a ruat. Pasca Puaipi ni tuah dingah khal Nu Pawlpi in Vua tikcu caan Zarh ruk nemhnget in tim a rak tuah zo. A tui thianghlim Zarh cu Pasca hlan timtuahnak ih netabik lam a si. Cui netabik timtuah dingah “Triduum” ‘Pasca puai hrangah nithum sung timtuah sal nak’ tiin nemhnget ih timtuah dingah a forhfial.\nHi Pasca puai hrangah nithum sung timtuahnak ah ziang vek timtuahnak pawl tuah a si theu ti hi Catholic ohhranpi tampi in an thei lo ih an sut rero theu Pasca puai hrangah nithum sung caan nate ih timtuah sal nak tikcu tawi\nHi tikcu caan tawi te cu ‘Triduum’ tiih kawh a si. Hi mi cu Latin tong a si ih a ti can cu “nithum sung” ti nak a si. Ziang vek in ‘nithum sung’ timtuah ih tuah mi caanserh a ti duh san a si. Hi tikcu caan tawi te cu “thianghlim tlawngkai nili ni” in a thok ih Pasca zarhpi ni ah a cem.\nA cekci ih sim a si le ‘Triduum’ tikcu caan cu ‘thianghlim tlawngkai nili ni” zaanlam ihsin thok in ‘thianghlim tlawngkai ninga ni, thianghlim zarh te ni le Pasca Zarhpi ni” tiang a si.\nKumtin Pasca puai hrangah nithum sung timtuah mi tikcu caan tawite cu “Paschal Triduum” tiin an ko.‘Paschal’ ti mi cu ‘Easter’ a khihhmuhnak a si. ‘Paschal’ ti mi ih a hmaisabik tongfang cu Greek cafang ‘pascha’ a si ih cu mi khal Hebru tong ‘pesach’ ihsin suak mi a si. Hi cafang ih thuanthu vun ruah sal a si le Israel miphun pawl Egypt miphun pawl ih sal an si nak in siseh, thihnak horkuam a si mi tipisen le Egypt pawl ih ralkap lak in siseh, tnelrawn ramcar ah rilrawng, tihaal, tihnungza phunzakap lak ihsin siseh, miphun pakhat lawng ti a si ko nain ziang vek nunphung, Biaknak lam thlun mi daan a um lo mi miphun ihsin siseh, Siangpahrang hauhruang le ram um lo mi miphun ihsin siseh, Pathian ih kam mi ram ih luh thei nak, cu vek in Bawi Jesuh cu harsat tuarnak, thih nak le thawhsalnak in neh nak cu ‘lannak, luatnak’ Pasca thuthuk pawl an si.\nThianghlim tlawngkai nilini ih thuanthu\nTlawngkai nili ni zaanla ah Catholic diocese pi cu Bawi Jesuh in harsat a tuar nak lamzin a zawh hlan ah a dungthluntu pawl thawn zaanriah ei nak tuah mi Missa sumnak tuah a si theu. Pasca zaanriah ei puai cu Jew miphun pawl hrangah kumkhat veikhat, tuah tengteng tul mi biaknak lam tuanvo pakhat a si. Bawi Jesuh ih hi zaanriah ei puai cu minung si nak a lak mi nunram ah netabik zaanriah ei puai a si. Ziangahtile hi zaanriah ei puai theh hnu ih kaih a tuar thlang ding ruangah a si. Netabik zaanriah ei puai khal ‘Bawipai Thi le Sa Sacramentu a din nak’ tiih kawh a si theu.\nZiangahtile Bawi Jesuh in a mai thawm huham tum zet mi a thu pek in Sang le Sabitti cu a Thi le Sa ah a rak thleng ter. Hi netabik zaanriah ei puai ih Missa sumnak caanserh hotu Puithiam in Bawi Jesuh in a dungthluntu pawl an ke a rak kholh sak nak man sal nak ah ke kholh nak tuah a si theu.Hi caanserh telh nak thawngin Bawi Jesuih a rak cah mi ‘Nan saya le na Bawi ka si ko nain nan ke ka kholh ah cun nan nih khal pakhat le pakhat nan ke kholh sak aw uh’ ti mi thuzirhnak man sal nak ah a si.\nThianghlim tlawngkai nili ni cu “Maundy Thursday” tiin khal an ko. “Maundy” ti mi cafang cu Latin tong ‘mandatum’ ih suak mi a si. Ti duh san cu ‘thupeknak’ ti a si. Ziangahtile cui ni ah Bawi Jesuh in “Nan hnenah thukham thar ka lo pek; Kei mah in ka lo duhdawt vek in pakhat le pakhat va duhdaw aw ve uh” tiin thukham thar a rak pek.Thianghlim tlawngkai nili ni cu Nu Pawlpi ih ni ropi ni a si maw?\nThianghlim tlawngkai nili ni cu Nu Pawlpi ih ni ropi ni a si lo. Ti duh san cu cui Missa raithawinak ah tel lo theih lo mi a si lo. Asinain, a famkim mi Indulgencia a ngah duh tu pawl hrangah cun sumnak tuah sak a tul. Asinain, Catholic kohhranpi tampi in thuhla tampi ruangah an tel duh tla a si men ding. Tahthimnak ah hnatuan lam, innsungsang, cohlan mi caanserh pawl, harhdamnak ruangah, thuhla a phun phun ruangah a si.Thu ngaingai ah cun hi Missa sumnak cu thlarau lam ih a muril famkim in a thupi mi thil pawl a si lo ah cun Missa sumnak ah tel a tul.\nHi thuthang cu CNA thuthang ih kan don mi a si.


KalhkinakLakah Remdaihnak - Hre Mang\nKalhkinak (Conflict) Lakah Remdaihnak\nLeitlun kan zoh tikah do awknak, rem awk lonak, kalhki awknak in a khatmi asi. Movie, TV, zoh tikah siseh leitlun politics, biaknak lam tthenthek awknak, pursum leilawnnak ah zuam awknak, leitlun thuthang, tvp, milai mibur um khawmnakah siseh insang nu/pa thentthek awknak, then aw lo cingin mai innsang ah helram vek canter tu, rualpi duhdaw aw zet tthen thek awknak, miphun le hrin hnam dodal awknak, thleidan awknak, tvp, in leitlun cu a khat. Movie, Tv, thuthang le midang rel mi theih cu voi tampi cu um har phen hnaza thinlung hawkham reh ter, riamtertu an si theu.Asinan in mai nunah a thlen tikah zan it that thei lo, um nuam lo, mithmaisiatnak, le thinhar nak tiang a thlen thei. A biktak in duhdawtmi, nu/pasal karlakah siseh pa/fa, nu/fa sungkhat nai karlakah a thlen tikah thinnatnak, mitthli tlaknak, tahnak a suahter. Cun khatlamah, a langin mit in hmuh thei mi lenglamah Khrihfa ti aw pawl mi tampi cu kalhkinak ruangah Pathian thawn an pehzawm awknak siatsuah asi ih thlacam hlawhtling lo, thinlung hliamhma tuar, um nuam lo le Khrih zumnak ih lungawinak, vanram mi sinak ah lungawinak pawl hlo theh ko, zumlotu Pathian nei lo vekin mi tampi an nung, Pathian kan rian si hmang an ti laiah Satan lungawi zawng kan rak tuah riangri theu. Khrih dungthluntu zumtu pawlin cuvek kalhkinak, rem awk lonak (conflict) kan tawn tikah ziangvek kan tuah ding tuah lo ding ti tawite zoh hnik uhsi. Kalhki nak cu dduhawtmi karlakah a cang asile a siatsuah mi a naa sinsin!\nMilai theihnak famkim lo kan si vekin, zumtu Pathian fale pitling zet, Pathian hmanrua mi tampi khalin an rak tawn dah mi asi. Bible thuanthu ah kan zoh asile, Abraham le lot ih rem awk lonak thubuai thu kan thei. Paul in Peter a kawknak, Paul le Mark thenthek awknak thu pawl kan hmu. Cuvek thotho in kawhhran thuanthu kan zoh asile Pathian mihman mi hminthang tampi kalhki awknak thenthek awknak an rak tawng. Innsang ihsin kawhhran, vengsung mimal pehtlaih awknak ah kalhki awknak a thlen tikah zumtu Khrih dungthluntu pawlin leitlun mi pawl lamzin le Thlarau Thianghlim lamzin, hmarua ziang asi ti thleidan thiam le lamzin thasawn zawh thiam ding a thupi.\nGeorge Whitefiled le John Wesley cu Pathian thu pomdan (theology) ah bang awk lonak an nei. Asinan,George Whitefield in mipi hmaiah ziangtik hmanah a thuthangtha phuansuahnak dal ding zawngin le mipi thinlung ti buai ding zawngin John Wesley thu a sim dah lo. Mi pakhat in Whitefield hnenah “Vanramah John Wesley na hmuh na zum maw?” tiah a sut tikah, Whitefield in hitin a sang, “Ka hmu lo thei men, ziangah tile anih cu a kumkhua siangpahrang (Pathian) tohkham thawn a nai bik nak hmunah a to dingih kei cu a hlatnak bik amah hmu ban lo nak hmunah kan to ding,” ati, W. Wiersbe, Wycliffe Handbook of Preaching and Preachers, Moody Press, 1984, p. 255.\nKanmai ruahdan le pomdan thawn a rual aw thei lotu pawl cu an sual theh, hellramah an tla theh ding tinak asilo. Leitlun ah zumtu pawl damsan cu leitlun mipi hmaiah ziangtluk kan dik, kan tha ti tlangau pi ding asi lo, Jesu Khrih ih rundamnak thuthangtha, Pathian cu ziangtluk a dik ih duhdawtnak ih khat asi, leitlun milai pawl cu kanmai hnenah si loin Khrih thawn an nai awk sinsin thei nak ding rawngbawl nak (the ministry of reconciliation) pek mi kan si sawn.\n“Ka diksawn” tiah tlangau pi a tul lo:\nMawhsiat kan si ve ten kanmah thawn a pehpar mi thubuai a um ve ten, milai in ziang a hmaisa bikah kan tuah theu? Kanmah le kanmah humhim awk, kan dikzia sim asi. Cucu a tamsawn, a ringring silo hmanah, a dik lo theu. “Ziangtluk ka dik ih midang sawn ziangtluk an dik lo” ti kan ausuahpi theu. Ziangtluk kan dik timi le ziangtluk an diklo timi in remnak a suahpi mal zet ding, remnak a suahpi mi a rak um dah hmanah. Milai pawlkomnak ah, a biktak in zumtu mibur um khawmnakah, “ zo a diksawn” ti mi hnakin remdaihnak a thupi sawn. Remdaihnak a um theinak ding hrangah mi pakhatkhat cu dik lo zet cing khalin a kaa a cip ih diklopuh khal a tuar thei a tul. Pathian le milai remdaihnak ding hrangah Khrih cu amah ah diklonak zianghman a um lo laiah lei le van hmaiah “mi diklobik” vekin thah a tuar asi, culai khalah a kaa a cip. Cun khatlamah fimkhur tul zetmi cu Satan cu “Mawhsiattu” ti khalin a hmin kawh asi vekin zumtu unau, kanmah thawn ruahnak bang aw lomi kha kan mawhsiat rero tikah kan theih loin “Satan hna” “Mawhsiattu” hantuan kan rak tuan rero tla arak si pang thei. Fimkhur a tha. Remdaihnak le thatnak ka duh kan ti laiah buainak kan tawn mi ih a siatsuah mi hnakih thupisawn siatnak kan suahter rero tla a rak si pang thei. Ka diksawn ti kan simfiang a tul lo.\nMidang tuanvo parah Pathian in thu in then dah lo:\nMidang tuah ding le nangmah tuah mi fiang aw aw; nangmai tuanvo lawng tha ten na tuah thei. A biktakin kalhki awknak a suak tikah a lo mawhsiattu kha nangmah in na rem thei lo can tampi a um ding. Ziangvek dinhmun le thu khalin an dinhmun le lungput an thleng aw cuang lo tla asi thei. Theihcia ding cu midang kha kan duhmi kan tuah ter thei lo. Midang in thiltha tiah an ruahmi vekin tuah ko hai sheh. Pathian le anmah karlak thu asi. Kannih in kan tuah dingmi kha tangdornak thinlungput thawn, midang hnakin ka dikdeuh, tha deuh, ti thinlungput nei loin, Pathian in in fial mi tuah ding kan sisawn. Curuangah kalhki awknak a suak tikah mai tuanvo rikham fiangten theih a thupi. Midang in an tuanvo an tuan tha lo ruangah riahsia le lungawinak hloh khawp in um ding kan si lo. Midang tuanvo parah Pathian in ziangtik hmanah thu a lo then lo ding, a lo mawhsiat dah fawn lo ding. Atthlak zet pakhat cu midang tuanvo buaipi, an fellonak mawhsiat tahratin mai tuanvo daithlang le tuan suak lonak hi asi. Cuhnak hmanin asual sawn cu leitlun mi pawl cun an tuanvo an tuan suak lo, an fel lo, an tlamtlin lonak kha midang fel lonak le tlamtlin lonak in khuh an tum theu sawn mi asi. Cuvek pawl nuntu lak ihsin a luatmi kan si zo. Kan mai tuanvo lenglamah thiltha tuah dingin Pathian in inphut lo. Nangin na tuanvo tuan aw la, midang in an tuan vo tuan sheh! Nangin na tuah ding mi tuah aw la, na nupi/pasal in a tuah ding mi tuah sheh!\nKalhki awknak thuhram laihlang a tha:\nKalhki nak, mawhsiat awknak hrampi sawn cu ziang asi ti theihfiang a tha. Ahmaisa bik ah kalhki nak rem awk lonak a um veten “ka mawh thei” tiah mah le mah thinlung sangka ong in check awk fel a tha. Cui hnu ah, khatlam dinhmun le thu sirhsan zoh tikah ziangruangah kalhki awknak a suak ti hliakhlai a tha. Voi tampi kalhki awknak a suahnak cu ruahdan bang aw lo ruangah asi theu. Mi zokhal mai ruahnak cu zalen zetin simsuak tuahsuak theinak an neih vekin cui an zalennak cu hnaihnok tu si lo ding a thupi. In hua duhtu, in hmuhsuam duhtu, in rem lo duhtu an um khal le an zalennak cu hnaihnok lo ten daiten zoh thiam a thupi. Cun voi tampi cu iksiknak ruangah kalhki nak a suak theu. Cuvek ruangah kalhki nak a suak tikah ziangvek thu sim khal le an thleng aw cuang lo ding tla asi thei. Na neih mi kha an duh tikah cucu na pek lawngah an lugnawi thei ding. Cucu dinhmun, Pathian vozem, laksawng, upatnak, tvp, tla asi thei. Saul siangpahrang in David a iksik tikah ziangthu hmanin Saul siangpahrang cu lungawiter theih, remtheih asi lo. Ziangah tile Pathian in Saul cu a hnawng zo ih David cu a hril zo ruangah Saul cu Pathian thawn an pehtlaihnak a siat zo ih midang zohman in tuahthat theih asi lo. Cun, teihnak tlaksam ruang khalah kalhki nak asuak thei. Bumnak ruangah, thu hla theih mi a tlamtling lo ruangah, tvp ruangah tla rem awk lonak, kalhki awknak a suak thei. Zianglam khal vasi sehla, a thuhram hliakhlai nak cu remdaihnak hrang sangka ong aw mi ziang a um ti theihnak nak ruang lawngah siseh. Cutin kalhki nak thu hram hawl tikah midang mawhsiatnak hawl ruangah si hrimhrim dah hlah sheh. Mi tampi cu an kiangkap milai pawl an mawhsiat, an engtai, an ngiar, anmai diknak an tlangau pi rero laiah midang an mawhsiat rero nak san thuhram pi cu an sunglam ah Pathian Thlarau a um lo, silole, Pathian thawn an pehtlaih nak a siat, a dam lo, Pathian parah an vuihram mi kha an kiangkap milai pawlin kan tuar theu mi asi. Pathian Thlarau in a ukmi zumtu pawl hrangah kan dik, kan tha, kan duhdawt asi ti midang hnenah kan sim le au rero a tul lo. Hlawhman pek in maw, pek loin maw, Satan palai tuan in midang mawhsiat ding kan si fawn lo. Cuvek in Pathian hnenah vuihram rero tu pawlin an lo mawhsiat tikah daiten an theih loin thlaza camsak men aw. Cuitlun ah, Mawhsiattu pa (Satan) thlarau in a ukmi milai pawlin san um loin an lo kalhki, dodal, relsia, simsia, thangsiat, rero tikah hnihsan men aw. Khrih Thlarau neitu na si ahcun an sungih ummi hnakin na sungah a lo umcilh tu cu a cawksawn deldel asi.\nKalhkinak a suah tikah na tuanvo cu ziang asi?\nPathian hnenah thlen aw: Na thinlung sung um vek cekci, na tuar vek cekci, na hmuhdan vek cekci in Pathian hnenah sim aw. Cule, na thinlungput, hmuhdan, ruahdan a dik lo mi siseh theihnak famkim lo ruangah hmuhsual ruatsual mi siseh theihnak, hmuhnak, ruahnak dik le thianghlim nei dingin Thlarau Thlianghlim fim zirhnak dil aw.\nNgaidam aw: Na ngaidam lo asile na thlarau kha hrem asi ding. Hrem na tuar tikah ikfiknak, lungawi thei lonak, mithmai siatnak, na duhlo cingin na ngaidam lomi in na lungsungah hmun kaupi khua a luah ringring dingih na nun phurrit ah a cang ding. Cu lawng hman si loin Pathian thawn nan pehtlaihnak a kham dingih na thlacamnak le thawinak pek mi pawl kha cohlan sak na si lo ding. Na sung tuk. Na ngaidam lo asile na ngaidam lomi pa/nu in an lo siatsuahsak mi hnakih tamsawn na lungawinak na duhzetmi na hloh (sung) ding. Ngaidam titikah an thu lung thluh ding tinak asilo, an kehnuai ah kunding tinak asi fawn lo. Na sunglamah thinhengnak, huatnak, ikfiknak, hngir teunak, mawhsiatnak hrimhrim um hlah sheh.Na thin lo natter tu, na duhzawng tuah lotu, le na duh lo zawng, na pom thei lo zawng a fehpi tu kha nangmah hnakin a sual cuang, amawh, tiah mawhsiatnak lungput hrimhrim na sung ihsin hlawn hlo theh aw. Khrih ih thlarau na sungah a ceng, a lal asi ahcun nangmah a lo thattum tu tiah na theih mi rori pa/nu thawn khal kumthum sung rawl ei tlang ti in tlang in um hman aw la na kiangkap milesa pawlin na huatnak le thinhengnak, thleidannak mithmai an lo hmuh dah lo ding. Thinlung dai ziarzi ten remdai zetin na nung thotho ding asi. Cutin siloin ngaidam lomi na nei asi ahcun lenglam cu na thiam awk mawi zet tla le na sunglam kha meikang vekin a lo kang theu dingih na thlarau mawinak cahnak hmuahhmuah kha cancer nathrik vekin a lo eisiat ding. Pathian in thlawsuah a lo pek ding hmuahhmuah a kham fawn ding. Na sungtuk!\nThlarau daiten ret aw: Khrih ih Thlarau mizia cu thlipi lak le thlarau sual in milai a hrum ter rero nak lak khalah siseh rul tur nei le meilipi, kiosa kaa ang hemhem hmai khalah daiten itthat men, hni men, thlacam men, Pathian thangthat men thei tu asi. Ziangthu ruang khalah na sunglam a ling hiamhiam ih zan itthat thei lo, thin le ham kai loin na umih midang pakhatkhat le dinhmun mawhsiat ding na hawl rero asile na tuah ding thiltha hmuahhmuah ret tha aw la, hnatuan na sile cawlh aw la rawl ul in thla cam aw. Pathian kucak a lang deuhdeuh asile dodal tu an tam deuhdeuh ding. Zumtu pawl leitlun kan umsung poh dodal tu, huatu, hnaihnawk tu kan nei lo ding tiah a ruat tu kan um pang asile thlarau lam naute buciap asi lai tinak asi ih a theih ding a Bawipa cu zo asi ih a Bawipa ih raal thu khal a thei lo, a khualtlawnnak lamzin ziangvek asi ti khal a theih hrih lo tinak asi. Na nupi/pasal thawn nan to aw aw ih na thin a heng asile na nupi/pasal theih tul mi tiah na thinlung in a lo fial, a lo turh ut-o mi kha ret hrih aw la thlacam aw, na thinheng thinso a dai lai hlan lo, awkam daiten remdai zetin na sim thei lai hlan lo, rawl ul in thla cam aw. Cuvek thotho in na kiangkap mi zo hnen khalah tuah aw. Na sungih thinlung siava, midang mawhsiattu kha neh hmaisa aw. Na tisa kha thih ter ringring aw, kross parah khenbet ringring aw. Cule thinlung le thlarau daiziarzo ten nitin na nung dingih na sung ihsin remdaihnak Thlarau in mi tampi hrang lungawi thlawsuah malsawm a luangsuak ter sawn ding asi.\nNa kaa cip aw: Thinheng hngirteo ruangah ziang tongkam hman sim dah hlah. Na kaa tawhkalh aw. Midang tongmi hnakin nangmai tongmi in a lo siatsuah sawn asi. Mi pakhat in hitin a sim dah, “Ka um lo ah in relse rero ih ka um lo ah in kap that leh ding ka zum” ati. Mi mawhsiattu pai tokham ah va to dah hlah, na hnasungah mawhsiatnak tongkam khal lutter aw hlah. Tikhur pakhat ihsin tikha le tithlum a suak tlang thei lo. Na kaa kha Pathian in a hmuihmel kengin a sersiam mi milai pawl, a Fapa thisen in a lei ih a duhdawt mi pawl thlawsuah peknak ah maw na hmang ding, Satan palai tuan in camsiat mawhsiat simsiatnak ah na hmang ding? Hril ding na nei. Midang in ziangvek an sim tla le na kaa cip aw la, an hrang thatnak lawng na tuah thei sim thei mi a umle sim in tuah aw. Nangmah thlawsuah lo pe dingin a lo relsia thangsiat rero tu pawl kha Pathian in a rawn dah lo. Na thinheng, na riatsiat, na lungawi lo laiah zianghman thuthluknak tuah hlah, tong hlah, na kaa cip aw. Sam 141.3, Lk 12:12\nTangdornak in ziangtik khalah a neh ringring:\nAbraham le Lot kha an tuu rual khalhnak ding ram thu an buai tikah Abraham in “nangmah na duhduh hril hmaisa aw” a ti ih a hrilter. Rei lo te sung cu Abraham kha asesawn co tu, dinhmun sesawn, cak lo sawn vek a bang nan, Lot ih cemnetnak cu riahsiatza asi. Abraham cun Sodom khawpi siatsuah asi zik tikah Lot insang cu humhim dingin a thei tawk a rak zuam rero sawn asi. Paul le Peter karlakah ruahdan bang aw lo a um tikah Paul in Peter kha a kawk tikah Peter khalin rak sualbuai loin a rak ngai thla men sawn. John Wesley le George Whitefield kha pomdan bang aw lo an neih tikah tangdor zetin khat le khat upat awknak an pek awk thiamzia kan hmu, cuticun pomdan bang aw lo cingin an pahnih ten an leidamsung Pathian in mangbangza in a hmang sawn asi kha.\nPathian in nangmah thlawsuah a lo pek ding thu ah siseh thu a lo then ding thu ah siseh midang zohman a rawn lo. Tangdornak ruangah na hloh (sun) phah ding vekin a langcan tampi a um ding, misual sawn le mi thalo zet vekin mi in an lo theihcan tampi a um ding. Sikhal sehla na zummi Pathian cun thudik a theih ih diknak Pathian asinak cu na parah a langter lai ding asi. Cun khatlamah, dik lo zetin a lo mawhsiat tu, na parah tuahsiat tu pawl cu rei lo te sung thasawn, felsawn, diksawn vekin an langcan tla a um men ding. Cupawl cu rei lo te daih lawng an si. Dingfelnak tel loin ngah mi sumpai, rualpi, pawlkom mibur le thazang pawl cu kanmah in siahsuahtu sawn an si. Tangdornak in na phahniam aw sawn asile tlaknak ding na nei nawn lo tinak asi. Tangdornak in na milaipi pawl kha pehtlaih sawn aw. Na parah siatnak, hminsiat thangsiatnak tongkam thawn a lo dodal tu pawl kha thlawsuah pe sawn aw. Tangdornak in ziangkim pehtlaih awknak a tuah tha sawn. Fimnak cu tang a dor ih theihnak lawng cun mi a porh aw ter. Porh awknak cu siatnak in a dung a thlun. Na parah siatnak a tuahduh tu, tuah rero le tuah tumtu pawl, nangmah thawn ruahdan pomdan bang aw lo nei tu pawl kha zalenzetin um haiseh, an zalennak haihnok hlah aw, annih pawl kha a lo siatsuahtu ding an si lo, a lo ticaktu sawn an si. Nangmah na tisa kha a thih le thih ngaingai lo hniksaknak hmanrua man an si. Mithi a thin a heng thei lo. Na thin a heng ih ngaidam thei lomi na nei lai asile na thi hrih lo tinak asi.\nNa thi maw?\nVoikhat cu Pastor pakhat kha hotel ah lut dingih cazin nu (counter ah) a hngak rero. Falam mawizet, nonal zet, kawngpi hrek lang ziahziah in a ra naihniam ih “Sir, …..” tiah a ra thlem. Cutikah pastor pa cun “kei cu ka thi zo” a rak ti. Cutikah fala mawi zetun phundang ah a ruat ih hni zuamzo in a tlansan.\nA lo mawhsiat tu pawl na mawhsiat, na thangsiat, nangmai dikzia na sim rero lai asile na thi hrih lo, na nung ti thei aw aw. Na thih lai hlanah na sungah Khrih ih Thlarau a cangvai thei lo. Nangmah cu na thih nu ah cun nangmai diknak na sim nawn lo dingih midang mawhzia khal na sim nawn lo ding. Krih ih dikzia lawng na kaa ihsin a suak zutzo ding. Na kaa ihsin ziang a suak timi in na sungah ziang a nung ti a langter sawn asi.\nPathian in tumtahnak a nei:\nCuruangah, na tisa kha a nung ringring ruangah na tisa kha thiter dingin a lo kalhki tu, a lo thangsiattu, relse tu, le riahse ter tu pawl kha Pathian hmanrua an si. Cuvek na tawn le ve ten, kalhki, thangsiat, dodal, relsiat na silve veten Pathian hnenah thla camin lungawithu sim aw, “Bawipa, ka tisa hi kang raal theh sheh tiheng hmang, mi huat hmang, mah dodaltu huatu kan leitisa hi Thlarau Thianghlim meisa in kang alh ter theh aw, in thianfai aw la ikholh fai aw. Infaktu, porhtu, le diklopi in intan cu icawimawitu pawl cu dawi tlan theh aw la, ka thinlung hi Fapa Khrih hmuihmel keng sinsin dingin isersiamthar aw” tiah rawl ul in thlacam aw. Alo siatsuahtu vekin na ruahmi pawl kha a lo ticak tu sawn an si. A lo daltu an tam, an cak, na thinheng nak a maksak tuk asile kekar dikzetin a tlunih sim vekin na tuah asile na tisa cu a cemral sinsin dingih Khrih cu na nun ah a lang awk sinsin tikah mangbangza Pathian kutcak na nunah a lang sinsin ding asi. Cuticun ziangvek dinhmun khalah, mi zovek khalin ziang an tuah, an sim, an tum khal asile na hmuhtawn mi hmuahhmuah cu na hrang thatnak, Pathian Fapa, Zesu Khrih hmuihmel na bang sinsin theinak ding hrangah hmanrua tha, thatnak an si ti na hmu fiang dingih Pathian thatnak na tep ngah ding.\n“Mi hmuahhmuah thawn remdai zetin nun thei zuam aw.” Hebew 12:14; Rome 12:28.


Singapore Ah Kawlrammi Kum Kim Lo Nunau Paisa Pe Ih Nomnak Hmanpitu Luu Maw Timi Pa Thawngthlak - Chinland Today Media\nSingapore Ah Kawlrammi Kum Kim Lo Nunau Paisa Pe Ih Nomnak Hmanpitu Luu Maw Timi Pa Thawngthlak\nJanuary 28, 2014 2:38 pm·1 comment\nSingapore ah kum 16 mi nunau cu paisa pe ih nupa sinak (sex) hmanpitu Myanmar mi pakhat cu zarh 12 sung thlawng thlak dingin January 27 ah khan a thu an relcat thu The Straits Times thuthang cun a tarlang.\nEngineer pakhat a si ve mi kum 34 ih upa Luu Maw timi Myanmar pa cun nunau tleirawl kum kimhrihlo cu March thla 2013 ah khan S$ 220 pe in nomnak ah a rak hmang. Luu Maw timi Myanmar pa hi Singapore ih PR (Permanent Resident) ngah zotu pakhat a si tiah cui thuthang cun a sim bet.\nHi nunau nute hi hnattuan tha zet ttuan dingih kawhmi a si nan, October 2012 ah khan nawhcizuar (mi zuar-aw) hnattuannak ah a pumpe-awmi a si thu le Hitivek ih kum kim hrih lo nunau nau tleirawl thawn nomnak hmangih nungcang thawng an thlakmi Myanmar mi lakah tuittum hi a pasarihnak a si thu pawl The Straits Times Thuthang cun a ngan.\nKumkhat $100million Ngahtu Pa ; Fanu Hrangah Hnattuan A Cawlhsan\non February 2, 2014 at 12:56 am\nHow did this underage girl get there in S’pore to work anyway? Does S’pore allow underage foreigners to enter in the country to work? S’pore also is guilty as Luu Maw and the agency who brought the underage girl into S’pore to work.


Zo Si A Tthabik Theitu - Chinland Today Media\nOctober 31, 2012 12:53 am·0 comments\nZo Si A Tthabik Theitu?\nBible Siar Ding: Isaiah 40:12-17\nKan sia-ttha thleidan thiamnak thinlung in in mawhthluk hmansehla,\nPathian cu kan thinlung hnakin a tum deuh ngaingai ih\nZiang hmuahhmuah theitu khal a si, ti kan thei.\n– 1 Johan 3:20\nMi malte hrekkhat pawl khi an raalttha awter nawn paam – asilole dawt riam in an aa thladang ngah paam – ziangahtile “Pathian in ziang hmuahhmuah a thei thluh lo,” tiih an simrel ngam ruangah! Cumi cu atu tiang khal ah a cang rerolai ko. Kan aw suak in cu cuti cekci cun kan ttong lo men ding na’n kan nunzia le kan cangvaih daan in nitinte cuti vek cun kan nung ttheu a si. Pathian in i hmu lo hmang ti’n kan ruat ttheu si lo maw?\nPathian Thu in “tuah hlah” tiih in khammi (forbidden) ka tuah thotho caan ah siseh, “tuah aw” tiih thu in pekmi (commanded) ka tuah lo caan ah siseh, thungai te’n kan sim asile A tuahmi hnakin kan thei sawn ko si kan ti thawn a bang aw a si.\nBawipa ih Daan pawl hi mizakip hrangah a ttha cu kan ti, asinan kan kiangkap dinhmun le thil umtu daan a thlengh awk caan ah le danglam deuh hlekih a vung um caan ahkhin kan tahfung a thlengh aw ve ttheu. Kan hrangah thil tthabik in tuah sak dingin Pathian kha sim le zirh duhnak thinlung kan nei ttheu maw? Tahtthimnak ah, “Bawipa, himi hi ka hrangah a ttha sawn ding na’n,” ti vekin.\nProfet Isaiah in, Pathian ih ziangkim theih theinak thu ah, milai ih bomnak zianghman a ttul lo thu thusuhnak tampi um theimi pawl kha thulehnak thawn a sim fiang. Tlang pawl ih saannak kan tah thei maw? Leivut khi kan suumpi in kan tah thei maw? Bawipa cu diknak cungcang ah teh ruahnak thuron kan pe thei maw? Pe thei lamlam hlah!\nTuih hnu hrimhrim ahcun zumtu thutak theitu cun kanmahte duhhrilnak kan tuah tikah kan cangvaihnak ih kan langtermi kha ciing ringring uhsi! Pathian thu kan thlunnak hi vancung ih um kan Pa cun ziangkim a thei thluh a si ti kan phuanlangnak tthabik a si.\nZiangkim theitu (omniscient) Bawipa, ka nunzia in na thuthluntu ka si lo zia a langtermi pawl parah in ngaidam hram aw. Nang cun keimah hnakin ka hrangih thil ttha Na thei sawn ti hmu fiang deuhdeuh dingin in bawm aw.\nPathian in ka hrangah tthabik dingih in remruahmi parah ziangmi zawnbik ahkhin A thu ngai loin ka thinlung sungah tthuktthun aw in ka um ttheu?\nTtong ding maw, Ttong lo ding?